Sun is setting - Bild von Coron Westown Resort, Coron - TripAdvisor\nSun is setting - Bild von Coron Westown Resort, Coron\nAsien› Philippinen› MIMAROPA› Palawan Province› Busuanga Island› Coron› Coron Hotels› Coron Westown Resort Bilder\nFoto: “Sun is setting” Aus Bewertung:\nvon Coron Westown Resort\nNr. 8 von 17 Hotels in Coron Hotel-Homepage\n6 Sitio Dipulao, Brgy. Poblacion, Coron, Busuanga Island 5316, Philippinen Aktionsangebot\n“Great Family Resort, Zero Internet ...”\t12.09.2016\n“Family Stay on an Island”\t10.09.2016\nMehr Hilfreich? Danke, jah_ninja! Problem melden Sie waren bereits in Coron Westown Resort?Teilen Sie Ihre Erfahrung!\nFoto hinzufügen Alle 324 Bewertungen für Coron Westown Resort anzeigen Ähnliche Hotels entdecken El Rio y Mar Resort 274 BewertungenPreise ansehen 20.8 km Two Seasons Coron Island Resort & Spa 134 BewertungenPreise ansehen 27.8 km The Funny Lion 151 BewertungenPreise ansehen 2.3 km Alle Hotels in Coron anzeigen Über uns


STATUE OF LIBERTY IH DUHSAN HREKKHAT – Ethuthang\nSTATUE OF LIBERTY IH DUHSAN HREKKHAT\nJanuary 14, 2018 June 8, 2018 Iris Hnem Knowledge\nLiberty Island:::New York::::1885 kum ih French mipi in US mipi pawl hnenah American Revolution lai ih rualpi an rak si mi hngilhlonak le US in midumpawl salih an hman mi an titawpnak lungawipi in Statue of Liberty (Liberty Enlightening the World) an pek nak tu kum june thla in kum 133 a rei thlang ding ih hi Statue of Liberty a thuanthu le a duhsan hrekkhat….\n✴Milem tuah thiam Frédéric Auguste Bartholdi in a design a tuah ih Gustave Eiffel (Eiffel Tower sak leh tu) in a sak suak…\n✴Zarhkhat ah ni 7 (nazi 10) sung cawllo banglo in an sak ih kum 9 sung an rei. An sak ttheh ah a pakpak te`n an phawih tthehih a zuk lem piece 350 pawl cu pack ttheh in US ah an kuat. US a thleng hnu zuk lem piece 350 pawl an bun/pehzom sal nak ah thla 4 an rei.\n✴305 feet a sang ih a tuahnak ah copper 31 tons le steel 125 tons hmang in 225 tons ( 450,000 pounds) in a rit.\n✴An ret nak tikulh hi Bedloe Island ti`n an rak ko nan 1956 kum ah Liberty Island ti`n an thleng.\n✴A kehlam kut ih a ken mi tablet ah US independence ngah ni (July 4,1776) Roman ca in a ngan aw “JULY IV MDCCLXXVI”\n✴A hnipuan hruhmi in Roman pawlih an pathian nunau (goddess) “Libertas” a ti langih a ke thirhri khih a catt mi in zalennak “Freedom” a ti lang.\n✴A lukhuh ah sangkate 25 a um ih feet 9 ih sau,150 pounds hrawng ih rit hling vekih a zum mi pa 7 a um. Hi a zum mi pa 7 in kan lelungpi ih a um mi tipi (oceans) pa 7 le seven continents of the world a ti lang.\n✴An tuah ttheh ihsin tuni tiang teek in vawi 600 hrawng a kap zo nan rem ttul ding khawp in a siat hrih lo.\n✴An sak nak ah $500,000 (tulai $10 million) hrawng an cem. An sak pekte ah Boston le Philadelphia in a tuah man cemliam kuan ttheh ih an mai khawsung ret dingin an dil nan an hlawhtlinglo. (an cemliam hi a ciang lo)\n✴A vorhlam meifar a ken mi, tleu hin peng 24 hlat hrawng a tlet thei. Zaanlai tipi sung ih harsa tong pawl hmuh theih dingih an hmang ttheu mi Lighthouse ah kum 16 sung an rak hmang.\n✴Statue Of Liberty an tungsuakni hi kumtinten an hmang ttheu ih tukum khal October thla sungih hman an tum….\n← THUKHAM 10 THINGKUANG (Ark of the Covenant) UM NAK ETHIOPIA ???\nCONOR McGREGOR THAWN BIAKAW RUANGAH MANNY PACQUIAO TAYACUAI TUAR MEN THEI →\nA SUAKNAK THEIH A SI LO MI AWNAI (THUUM) IN LEITLUN MIPI A TI THINPHANG (+VIDEO)\nFebruary 27, 2018 Iris Hnem Comments Off on A SUAKNAK THEIH A SI LO MI AWNAI (THUUM) IN LEITLUN MIPI A TI THINPHANG (+VIDEO)\nNew York khua kiang ihum zohman feh sianglonak U THANT tikulh (+VIDEO)\nMay 7, 2018 Iris Hnem Comments Off on New York khua kiang ihum zohman feh sianglonak U THANT tikulh (+VIDEO)\nFebruary 7, 2018 Iris Hnem Comments Off on MITHI RUANG ITPI LAI VIDEO TIANG ZOH THEI NAK DARK WEB


Lt. Gen. Than Hlaing a thi lo nan, a lu ah hriamhma malte a pu ih cawlh a la lawk - IHBURLEN\nOctober 21, 2021 admin RAMSUNG THUTHANG, THUTHANG 0\nKan dung October 16 ih Sagaing ramthen, Myaung peng ih PDF pawlkom 13 in Lt. Gen. Than Hlaing ih hohami motor bomb an puah thu ah Lt. Gen. Than Hlaing cu a lu ah hriamhma malte a pu, tiah SAC ralhrang lam sung thu a putsuak.\n“Thih cu a thi lo. A lu ah hriamhma malte a pu. Tu fang hi Mandalay ah cawlh a lak laifang a si. Thaizing khi a cawlh lak ni khiah a cem ding ih Monywa ah a kirsal ding,” tiah News Ambassador cun a tarlang.\nSaklam-nitlak (NW commander), Home Affairs ih Deputy Minister le Chief of Police hna tuan koptu Lt. Gen. Than Hlaing hi Sagaing ramthen, Chin ramkulh le Magway ramthen sung ral siim hnatuan dingin tuanvo pek a si ih October 16 ah a hohami motor cu lamzin ah bomb puah an si.\n“Himi ni ah anih hi Vigo motor a to ih himi motor hi meithal cerek kham motor a si. Asinan motor tam zet cu bomb puah an si ruangah anih khal hriamhma malte a pu hmang. Palik motor le ralkap motor in dung le hmaiin an kulh ruangah a motor khal a him phah deuh. Hi tumah palik tel in mi 12 hrawng an thi,” tiah an sim.\nHi bomb puahnak ruangah Lt. Gen. Than Hlaing khal a thi lakah a tel, tiah thuthang a lengvak lawk hmang.\nTiva ah Truck a liam ih a totu zate deuhthaw an thi


U.S. Embassy in Kawlram ih hmun ṭihnungbik 6 pholang | Falam Online Media\nU.S. Embassy in Kawlram ih hmun ṭihnungbik 6 pholang\nMay 30, 2021 May 30, 2021 Ni Hnem Sung\t0 Comments\n“U.S. Embassy in Burma” cun Kawlram ih um a mi le sa pawl him thei nak ding hrangah Kawlram sungih hmun ṭihnungbik tiih ruahmi hmunhma le Lamziin pawl a pholang.\nCumicu, February 28 ah Kawlram ih um a rammi pawl ralrinpek in theihternak a neimi a si ih ramsung dinhmun cu ṭihnung tuklo (Low-Risk Area), ṭihnung nawn (Medium-Risk Area), ṭihnung lawlaw (High-Risk Area) ti`n 3 ah an ṭhen.\nHmun himlo tiih ruahmi khua le ziinpi pawl cu thla teel in zirzoinak an nei hnu ah nemhngetnak nei in Myanmar ih um US rammi pawl simthannak an nei mi a si ih cuih hmunhimlo cu a sangsangten tanglam ah kan tarlang a si.\n“Heightened situational awareness” urged for Americans in #Myanmar by @USEmbassyBurma due to an increasing number of explosive devices targeting police and military positions. https://t.co/PZPR03Q0x2 #WhatsHappeningInMyanmar\n— Steve Herman (@W7VOA) May 29, 2021\nLow-Risk Area (Lamziin)\nYangon, Parami ziinpi ihsi saklamtluan, Pyay ziinpi ihsi dunglamtluan, Kabar Aye Pagoda ihsi hmailamtluan le Central ziinpi kiangkap, Halpin, Kan Yeik Thar le Nat Mauk ihsi thlanglamtluan hrawng …..\nYangon pumpihuap …….\nHmunṭihnungbik cu Martial Law an phuangnak “Hlaing Thar Yar, North Dagon, South Dagon, Shwe Pyi Thar, Dagon Seikkan le North Okkalapa pawl an si.\n**U.S. Embassy ih hnaṭuan zate`n zunglam siannak tel loin hih hmun pawl ah feh lo dingin U.S. Embassy in thuron a pe.\nTuhrawng bomb puak thawm theih ding a tam ruangah U.S. Embassy cun hitiih hmalaknak a nei hi a si.\nCuihtlunah SAC ralhraang cun duhcaan ih mi phone le Laptops check sak an hmang ruangah U.S. Embassy cun a rammi hnen ah lengsuak tikih phone le laptops ken tik khalah fimkhurten um dingin thuthannak a nei.\nKhualtlawng sukso hrang khalah a sang bik ralrinpeknak (Travel Advisory Levels 4) nei in Myanmar ramsung lutlo dingin le ramsung um pawl khal remcang veten Kawlram suahsan lohli dingin U.S. Embassy in thuthannak a nei a si.\n← CNF Ke-kardan cun Chin Mipi Hiip thok\nNui` pumsung ih naute hmuta man loin Dalan ruangah Pacangno pakhat mual liam →\nGeneral Min Aung Hlaing President A si ding – Opinion\nCDM ih telduhlo Saya/sayama pawl ruangah Mi 1 thi, 6 in hliam tuar\nApril 5, 2021 Ni Hnem Sung 0\nThailand ram ih Lut thup, Myanmar ram mi Minung 11 an kaai, Pahnih Dam Lo


KALAYMYO LAMZIN SOISEL TONG – Times Of Chinland\nKALAYMYO LAMZIN SOISEL TONG\nFebruary 7, 2018 admin1 Myanmar 0\nTulai Kawlram hmuntin kattaya lamzin phah thuhla ah hnatuantu pawl cu soiselnak an tong nasa.Tukhal Kalaymyo ih Phawngku le Indaingyi karlak cu Kattaya phah tuan rero laifang a si ih a theh hman an theh hlanin FB lam ah nasatak ih soiselnak an ton thu hnatuantu pawl cun an tarlang.\nHi lamzin tuahtu Engineer Ko way Mon U cun,”Lamzin kauh hna kan tuan mi hman kan theh hrih lo.Kattaya phah hlan ah a hnuaiah Lung veihnih kan dam.Tuhi Kattaya phah dingin timlamnak kan nei rero ih karkhat hrawng kan rei.Cun kan timlam laiah hnatuantu an hmuh lo ruangah lamzin cu thehzo ih tan mi ah ruat in in soisel mi a si.Kattaya kan phah hlan mipi sukso nuam dingin vunnel pate kan phah sung men cu in soisel.Tuhi hnatuan kan thoksal zo.Malte sung kan phah mi kha kan phawpet ih Kattaya ngaingai kan phahzo”tiah a sim.\nKalay-Indaingyi karlak peng 2 le furlong 4 kattaya pi 12 cu pi 18 ih kauh dingah peng khat le furlong 2 tuannak ah Ramthen sumpai MMK 99ML hman ding a si.Tuah cun Kattaya phahthuah le Lungphut thehnak hnatuan cu February ni 3 ihsin thoksal a si ih ni 6 sungah furlong 2 thehzo a si.\nMAWNGTU TULLO VANZAM CHINA IN TUAHSUAK


Pathian thawn Feh tlang - Chinland Today Media\nDecember 27, 2012 12:32 am·0 comments\nBible Siar Ding: Seemtirnak 5:21-24\nEnoch cu Pathian thawn kum 300 an um tlang.\n– Seem. 5:22\nTualleng tlawngta nauhak pakhat a nu le pa thawn lam an feh tlangmi na zoh dah maw? A caang ahcun a nu le pa man thei dingin a kal rang ciam co ih a caang le an hmai ah tlan in ka nu le pa in in naih maw ti’n a zoh ttheu.\nMi pakhatkhat thawn lamzin feh tlang tikah ziangmi a thupi? A pakhatnak ah feh tlang thei ding cun kan thlen duhnak ding hmun a bang awk a ttul. A pahnihnak ah feh tlang thei ding cun an pahnih in hmun pakhat ih an um tlang a ttul, hmai ah rak tlan tivek le dunglam ah taangta tivek a ngah lo.\nPathian thawn kan feh tlang theinak ding khalah cuvek in a si ve. Sualsirnak thawn kan fehnak ding hmuitin kan thlengh a ttul, ih sualnak dung thlun nawn lo a ttul, cumi ai ah Runtu Bawi dung thlun a ttul. Cuti’n Thlarau Thianghlim in lam in hruai ding a si. A hmai ih kan rak tlan cia tikah le thlun lohli loin dungih kan taangta tikah harsat buainak a thleng.\nImmanuel Pathian cu kan hnenah a um ringring. Ziangti’n Amah thawn kan feh tlang ding timi cu Amah thawn kan um asile timi parah a tthum aw.\nImmanuel Pathian, na hmai ah ka rak tlan, asilole na dunglam ah ka taang ttheu ti ka thei aw. Sualsirnak le thuthlunnak thawn Nangmah thawn feh tlang thei dingin in bawm hram aw.\nTuih zarhkar sungah ziangti’n Bawipa hmai ah ka tlan hla, asilole A dunglam ah ka taang hla? Tuni ah Pathian thawn feh tlang thei dingin ziang ka tuah ttul?


Cherry Na Mang Lai Maw? UMangte Cun A Hngilh Theilo So Khaw - Chinland Today Media\nCherry Na Mang Lai Maw? UMangte Cun A Hngilh Theilo So Khaw\nMay 31, 2009 4:50 pm·2 comments\nCherry na mang lai maw? “Ka lo duhdawt” ka lo ti ih, hni phah te i zoh lai caan kha. Na na hni ih ka lungawi tuk kha. Asinan vei hnihnak ahcun na mithmai a nuam nawnlo. A vei thumnak ‘ka lo duhdawt’ ka ti ahcun na thin nuam nawnlo in, in zoh. “U Mangte nang lo bang in, cuvek lamlam in suh, nau le zoh in in zoh ah ka rak ruat theu men si. In ngaithiam aw, na thin nuam lo zet ding nan kei cu duhdawtmi dang ka nei in ti lai ah ziangtin ka um ding i zum?\nLeitlun ah mualphobik le vansebik in ka ruat aw. Ka ruahnak zaten a cem in ka thei aw. Ka hrangah thil ziangkim hi a cem theh in ka thei. Asinan ka kiang ah ka lungphan sianglo in na ding ziarzi ka lo hmu. Ka kiang ih na um sung ahcun ka leitlun “paradise” a cem lo tin “feh aw, thin nuam lo in um hlah, khua ka rak tlai deuh ngai si. Ka lo uarnak cu a rei tuk zo nan, cuvek ih duhmi dang na nei ding ti ka rak zumlo ruangah a si tuini tiang ka lo duhdawt ti ka lo sim lo nak” ti ih ka lo sim lai ahkhan ka thinlung sung ih “iceberg” a ti ral rero.\nKa mang ringring, “U Mangte, thinhar in um hlah aw. Mi thate na si ih na duhmi na tawng tuk lai ding. Nangvek mifel cun fala thatha na tawng ding. Kei cu ka sinak hi zianghman lo a si ruangah a si pasal neih ka ti lohli nak. A si, na thin naa zet ding. Kan rak thei aw tlai deuh si. Ka milai pa thawn le ziangkim kan rel feh theh zo fawn si. A tuar zia na thiam pei cu!\nAsinan U Mangte zangfah ka lo dil duhmi cu hivek ih ka tong ruangah le hivek ih na dinhmun a thlen ruangah biak lo in, in um san siang hlah aw. Na hrang thla ka cam ve ding. Kan rualpitha sinak a hlo thei dahlo ding. Ka lo seherh tuk cia. Cun ziang maw ti vekih kan neih awk ni tivek khal ah rualpi tha kan si fawn si; aipuangte ih na lang ding ka duh so khaw, cu cu zangfah ka lo dil rori a si.\nU Mangte ka lo rinsan ringring kha, ka lo upat ka lo ti theu kha. Ka lo upatnak le ka lo rinsannak cu pasal ka neih ruangah a hlo cuang lo ding. Ka hrangah na kel ringring ding khal ka zum. Nu nau pakhat men ka si ih ka hmailam caan saupi ah ziang ka cang ding ti ka thei fawn lo. Pasal neih hi ka hrang thil tha in ka thei. Curuangah ka hrangah rualpi tha taktak na si ringring ding ka duh a si.\nUMangte na tap maw…? In zoh hnih aw…na lu tung hnik aw…\nUMangte ziangah kha tin na um…mi pa na si lo maw…..\nUMangte ka tong na thei maw…hitin um hlah aw, ka thin a nuam lo so khaw…\nMaw!….U Mangte, ka lo sim ding na hrang ah leitlun a cem hrihlo so khaw….\nKeimah ai ih mi mawi mawi le mi thatha an ra suak lai ding…cui caan ahcun kei vek men tla cu a man hman i mang nawnlo ding so khaw. Tui caan ahcun tuar har zet bang in na ruat aw ding nan a rei vivo ding ih in hngilh mai ding so khaw. Kan mah pahnih hlan ah mi tamp in hivek hi an rak tuar ko so khaw. Si ko lo maw…?\nU Mangte ziangmi bik na ruat ih hi tin na um…ka thi ding le si fawn lo…in duhsak lo maw…Ka sinak na thei ve theh ko ual. Nu le pa thate ka nei fawn lo. Ka u le nau in in zoh tha thei fawnlo ahcun ziangmi hril ding ka nei. Pasal neih hi ka hrang ih thil tha bik a si tin in ruahpi ve lo maw? Hi tluk ka lo rinsan. Ka thuthup tiang ka lo sim. In duhsak lo maw…maw?\nMaw! U Mangte ziang ah nangmah in teh hi tluk in duhmi a hlan ah veikhat te hman “Ka lo duh” ti in sim lo? Ziangtin in duh ti ka rak thei thei ve ding. Ruat hmen…fala pakhat ka si. Ka sinak ka kaih hnget a tul ve si. Ow!…aa…( Mangte a um thiam nawnlo).\nCherry ngai aw. Nitin nan inn ah ka ra. Ka thei tawk ih ka tuah theimi na hrangah ka tuah. Na parah ruahsannak tampi ka rak ret. Ka harsatnak hmuahhmuah tlansan in na hrangah ka pum ka pe aw theh. Sim tlak lo te a si ko nan. Na hrang ah tin ziangkim ka tuah. Ziang kim ka ti mi hi na hrangah tin hlawk emem in ka thei aw. Ka lo duhdawt ti sim tul lo in ka mit men le ka um tu daan in in kai ding ah ka rak ruat ve pang a si. In ngaithiam aw. Khua ka tlai deuh…\nCherry na ti bang in thin nuam lo in um hlah aw. Thin nuam lo in ka lo tuah lo ding. Asinan ka lo sim duhmi cu ka mit pahnih khua hmu lo bang in ka um a tu ah. Ka thinlung khui ah a um ti khal ka thei aw nawn lo. Na hmin le na mithmai vial ka hmu in ka thei. Letlun ih mi santlailobik ih ka ruahawknak in zohman in in run theitu ding an um nawnlo ding ti cu ka lo sim ta ding.\nNi ni khat ni ni ahcun ka lo duhdawtnak na thei lai ko ding. Na thei lo a va si hman ah keimah vek ih a lo duhdawttu an um a si le kei cun ka lo lungawipi. Asinan ka lo duhdawt taktak a si.\nCherry thil dang ah ruat hlah aw…hi ka um nak hmun in I fehsan aw…hi tin ka to men ding kei cu…zangfahten in feh san ko aw.\nLo hngilh ka tumlo. Lo fehsan ka tum lo. Asinan ka mit in khua a hmu nawn lo.\nCherry thin nuamlo in um hlah aw, nan neihawknak puai khal ah ka ra ding….ka hnen ihsin feh ko aw…\nA Thupte Mi Leer!!!\nU Mangte hi ka duhbik\nLengleh/nuthlawi nu ka duh…\nnang ngan thiam ka lo uar nasa.minung kan si hi cun tawn lo ding ka tawn ih hmu lo ding ka hmu zungngaih hi um lo seh la ka thin a nuam ding nan.\nna tuar nat nak ka lo tawm pi e.\nkei salai in\non April 16, 2012 at 2:13 am\nKhei khei khei,….mah ih duhdwt mi fala,na duh thu veikhat hman na sim lo cun na co/ngah nak dg a um lo ee,Minu/fala/Mai ih thin lung cun “In duh a bang ee” timi an um ttheu hman nan nunau si nak in sut awk ngam si fawn lo,mipa veikhat hman na kaa na ang lo ah cun,khah..,Salai pawl,rualpi unau vek ih nan kawm aw mi na duhdawt mi na fala ,na duh nak thu na sim ngam lo bik tal ah capoh thungai tal in a theih ding ah ttong suak aw,cu lo le na tuar kumkhua ding…….kkkkkkk


US Mipa Pakhat A Nu-ei Ih Lu A Tan Ih A Urkang – Meifar\nNovember 23, 2021 admin Leitlun 0\nNovember 6, 2021 zarhteni ah US, Ohio ih um mipa kum 34 mi Lionel Justin Gore in a nu-ei ih lu a tan hnuah a urkang. A nu-ei Diane Gore ih lu a tan ih a urkang lai cu a tupa kum 6 mi in arak hmu thluh.\nVengsung mipi pawlin meisa khu an hmuh ruangah palik pawl an ko lohli ih an innsung ih thilthleng cu hmuh a si. A tupa kum 6 mi in, “Ihkhun parah nam in a hngawng a at ih a urkang, meisa khu ruangah bawk in ka suak” tin palik hnenah a sim thei.\nDiane ih naunu in, “Inn sungah ka va lut ih Gore cu thisen lakah arak it. Lionel in lamzin in kian aw, in kian lo asilen nang khal ka lo that ding in tiih motor thawn a tlan” a ti. Palik pawlin an va dum hngal ih hmunhlan a thleng hlanah an kai ngah.\nLionel Justin Gore in a tualthat thu a phuangaw ih a thatnak san cu “Thlarau thianghlim in that dingin in fial, khuasia a si khi thataw tin in fial” a ti. Palik pawlin tualthat thubuai, mi kaihrem thubuai le nauhak mithmut laiah thil rapthlak tuah thubuai pawl an orhter ih an sulhnu khal an zingzoi rero lai.\nRalhrang Pawlin An Kaihmi Tlangval Kum 17 Mi Ih Nulepa An Phone Ih “A Thi Zo” An Ti


US Lawng Ralkap Captain Run Suak Zo - Chinland Today Media\nApril 14, 2009 2:12 am·0 comments\nKan dungkar tlawngkai ni thum ih Somalia lawng ruk hmang misual pawlin an kaihmi US Lawng ralkap Captain Richard Phillips cu US Lawng ralkap mithiam pawlin an runsuak salzo. President Barack Obama ih thupek nak vekin Lawng ralkap pawlin misual pathum cu an kapthat ih nungdam in pakhat an kai. Obama cun Lawng Captain Richard Phillips ih ralthat nak cu US mipi hrangah cinken tlak thil sunglawi zet a si a ti.\nRelzo vekin a mahhi tui kan dung tlawngkai nithum ah khan an to nak lawng Maersk Alabama ihsi kaihmi asiih, hi Lawngin Uganda, Somalia, leh Rwanda, mipi harsa bawmnak ding thiri a phur asi, Captain Richard Phillips cun an lawngcu misual pawlin an kulh zo ti a thei veten a rualpi midang pawlcu Lawng sung Room pakhat sungah a thup thluh ih a mahtu sawncu misual pawlih hnenah a pe aw. a rualpi dang pawlcu Lawngdang hmang in laksuak an siih a mahkhal hi tui kandung tlawngkai ni nga ah khan tlensuak dingih dil a si nan an hlawhsam ih tu ah cun an runsuak sal asi.\nLawng ruk hmang misual bawipa cun US Navy pawlcu an ral tumbik an si thu a simih ramdang lawng an kaih ih an hren laimi pawl runsuak tumih US Navy pawl an cangvai a si ah cun an mi kaihmi pawl an thah thluh dingthu a sim.\nSri Lanka Cozah Leh LTTE Ceasfire Tuah\nSri Lanka leh LTTE pawl nasa zetih an kah awk hnu ah an kahawk nak hmunih Tamil miphun pawl hmunhim lamih an thiar suakawk thei nak dingih Sri Lanka Cozah in Ceasfire tuah dingih a dilnak vekin LTTE hotu Velupilai Prabhakaran cun Ceasfire tuah rem atithu a puangih, cu ruangah an kah awk nakcu tuizan zanlai fang ihsin nihnih sung an cawl ding asi.\nSri Lanka Cozah in nasa zetih an do ruangah LTTE pawlhi an tlasia zetih tu ah hin an hotu mipawi mawh ziang mawzat an thizo ih tui a tang suncu Prabhakaran leh Intelligence Wing hotu pa Pottu Amman lawng an tang thlang asi.


A Pu Thlan Ah An Va Feh Ih Nauhakte In “Khinah Ka Pu Aum” Tin A Pu A Hmu – Meifar\nNauhak in thuphang an rel dah lo ih an thil theihmi le hmuhmi cu thinlung thiangten an relsuak ṭheu. Malaysia nu pakhat in a fapa kum 3 mi hruai in a pai thlan ah an va feh, pangaiten thlacamnak le thlanhalnak an nei tum nan thil danglam zet a thleng.\nA fapa kum 3 mi in hmun dang a zoh ringring hnuah a khih ih “Khinah ka pu aum” a ti, midang in an zoh ve nan zianghman an hmu lo ruangah an mangbang tuk.\nA nu Syaza cu media pawlin thu an va sut ih ‘A pa hi kan dung kum 2020 December thla ah cuap lam damlonak in mual a liam. A thlan an va feh sun ahcun a fapa in a pu a hmuh thu a rel, asinan himi hnuah thil danglam zianghman a thleng nawn lo. An inn sung khalah thil danglam zianghman a thleng lo a ti.\nCun a fapa cu a pu ih tu neihsun a si thu khal media hnenah a sim thei. Online mipi pawl khalin hivek thil an tong ṭheu thu an rak tarlang ve, “Ka fapa nauhak lai thawn an bangaw tuk, thlanmual kan va feh tinten ka fapa in “Khinah ka pu a to, in rak hngak” a ti ṭheu tin’ an comment.


Rebecca Zahau A Thihnak Thu Tharthawh Salnak - Chinland Today Media\nRebecca Zahau A Thihnak Thu Tharthawh Salnak\nDecember 18, 2012 2:13 am·4 comments\nTu cun Rebecca Zahau 32, thihnak kum khat leng a kim thlang. Asinan, a thihnak thuhla hi a dai thei dahlo, tuini tiang leitlun thuthangca ngantupawl le misual cangvaihnaklam zohthiam pawl cun cawl-bangloin an zingzawi rero lai a si.\nRebecca Zahau a hmin pum (Rebecca Mawii Zahau) cu a tlangval inn sangkate (balcony) ah a lawngfangkheh, a kutke hridai thawn ṭem tahratin a khaiaw that mi a taksa cu July 13, 2011 ahkhan Coronado, California ah hmuh a si.\nA thih hlan ni hnih ah a tlangvalpa ih fapa Max Shacknai kum 6 mi cu a thihnak hmun thotho ah a rak cangsual ve. A lulam tiang a hliamawk ruangah sizung a thlen hnu reilote ah a thi.\n“Becky hi a awkaw that lo, thahmi a si”\nCuruangah Rebecca Zahau thihnak le a tlangvalpa ih fapa Max Shacknai thihnak cu pehawknak an nei tiah zingzawitu pawlin an zum. September 2, 2011 ah San Diego Sheriff Bill Gore cun Rebecca Zahau cu awkaw (a khaiaw that) ih Max Shacknai cu cangsualnak ruangih acangmi a si tiah an phuang asinan Rebecca Zahau tei sung cun amahte a thataw lo tiah an ṭang ve.\nRebecca Zahau Thih Daan\nRebecca Zahau a thih hlan July 12, 2011 ah a naunu kum 13 mi Missouri ih tlung ding mi airport ah a thlah. Cumi phah in a tlangvalpa ih unaupa Adam Shacknai Memphis ihsi ra thleng a hmuak phah. Cutin, a tlangval Jonah Shacknai, a unaupa Adam Shacknai le an rualpa Howard thawn zanriah an kil khawm. Zan ah awnmawi ring nawn ih an rak play mi cu an veng hnen pawlin an thei ban.\nRebecca Zahau ih tlangval sizung ih a feh lai ah a tlagnvalpa (a kawppi) ih naupa cun Rebecca Zahau a kut le ke pawl ṭemaw, lawngfangkheh in an sangkate ih a khaiaw that a hmuh tikah a upa zamrangte’n a phone. Himi can hi zinglam nazi 6:48 asiih. Palikpawl a hmun an ra thlen hlan ah Adam Shacknai cun a khaiaw mi a taksa a rak ṭhum zo.\nNazate’n an zoh tikah a kaa ah thil an rak barh ih a taksa kutke ṭawn pawl an zoh tikah mahte ih khaiaw that thei dingah an zumlo. Cutin, ziangruangah a thi timi thei fel loin July 23, 2011 ah St. Joseph’s Memorial Park ah an vuiliam ta. Rebecca Zahau a thih hlanah le a thih hnu ah a computer hmangtu an um. A computer ih a hawl mi pawl an zohsal tikah “Rape””, “sexy girl” le “Asian girls” tivekpawl hmuh a si. Curuangah, Rebecca Zahau hi amahte a that aw ding cu zum a si lo.\nAhleice in, Brazil, New Zealand, Finland, Spain le United Kingdom pawl ah July thla sung pum thuthang daitheilo ah a cang.\nRebecca Zahau hi\nRebecca Zahau hi March 15, 1979 ahkhan Falam, Chin State ah a suak. Rebecca Zahau hi Nalepa ti khalih kawh a si ṭheu. Pu Khua Hnin Thang le Pi Zung Tin Par ih fanu a si. U.S ih a umnak kum 10 a kheng zo.\nA nulepa le unau dang pawl tla Saint Joseph, Missouri ah an um ve. A unu hi, Mary Zahau-Loehner asi ih a naunu hi, Snowem Horwath a si. Rebecca Zahau cu Neil Nalepa, Scottsdale, Arizona mi thawn an rak nei aw dah ih February 2011 ah an ṭhen aw sal.\nCule, May 2011 ihsin Zahau timi a hmin a hmang thok. A pasal Nalepa thawn an um tlang lai 2008 ihsin Rebecca Zahau cun Shacknai thawn an rak komaw thok zo. Kum 2010 tiang ophthalmic technician sizung ah hna a ṭuan.\nShacknai le a fanau thawn caan tam an hman theinak dingah a hotu hnenah siannak rak dilin a rak cawl. A pasal Jonah Shacknai, 54 hi Medicis Pharmaceutical CEO dinhmun kai rero lai a si. Amah hi Suffern, NY ih piang suak mi a si. Arizona ah a um ih 2010 kum ah dollar 6.4 million a nei tiah hminsin a rak hlawh. Nupi veihnih a nei. A hmaisatu cu Kimberly James asiih a neitatu cu Dina Romano a si.\nTlangval ih Fapa Max thihdan\nJuly 11, 2011, ah Rebecca Zahau le a naunu thawn a tlangval tei inn ah a tlangval ih fapa Max Shacknai thawn an um khawm. Max Shacknai cu amahte tlangleng-tawivak cu a tluriil.\nZumnak ahcun bawhlung a palsual lole uico a palsual a si ding an zum. A hmai a khawng ngah hmaisa ih cutin a ruh le a lu lam tiang a khawng ngah ruangah zianghman theiloin a riil.\nCuti, a um lai ah Rebecca Zahau cu tikholhnak ah a rak um. Asinan, a naunu sawn in a hmu ih Rady Children’s Hospital ah an feh pi. Asinan a damsuak theiloin a thi.\nVideo hmangih a thuhla phuangtu Dr. Phil McGraw\nRebecca Zahau thihnak cun mipi thinlung a tham nasa ih leitlun zingzawithiam pawl cun a thih daan fiangzet ih theih duh ah nasate’n an hliakhlai rero.\nRebecca Zahau thihnak thu hi leitlun thuthangca le magazine pawl ih headline ah thla tampi sung a lang. Ahleice in, Brazil, New Zealand, Finland, Spain le United Kingdom pawl ah July thla sung pum thuthang daitheilo ah a cang.\nTuikum September ah Forbes ih cangantu le thahawknak thuhla ngantu Cathy Scott le lawyer Victoria Pynchon te pawl tla cun a thih daan hi mahte thataw asi an zumlo thu le a thuhla zingzawi ih hliakhlai tuahtu pawlih tlaksamnak a um an zum thu pawl an sim.\nCun hleiah, “Mahte that aw” ti khalih ko nawnlo ding tiang ih an duh thu tla an sim. Tuikum September 19 ah canganthiam Kathleen McKenna cun Rebecca Zahau a thih dan a rinhlel thu cabu in a ngan tum thu a rak sim cia.\nAn unau thum ten…\nRebecca Zahau unau sungkhat pawl cun amahte a that aw lo timi an zumnak a reh thei lo. Rebecca Zahau hin a nunnak hi a ngaithupi ih sunglawizetin a nunak pumhlum a hmang ve a si. Cun, Pathian duhdawtu le sungkua unau duhdawttu a si tiah Rebecca Zahau unu cun amahte a thatawk ding a zumlo thu an sim.\nCuhleiah, a naunu khal cun “Becky hi a awkaw that lo, thahmi a si” tiah a sim ve. Rebecca Zahau rak zirhtu pakhat khal cun Rebecca Zahau hi milungawi thei le aipuang pawl a si tiah amahte a thahawk a zumlo thu a sim ve. Cun, Rebecca Zahau hi “Pathian zumtu, mahte thataw hi sual asi” timi thukeng ih zumtu pakhat a si.\nNikum September 7 ah Rebecca Zahau hrang website JusticeForRebecca.org rak tuah a si. Cutin, September thotho ah a thihnak thuhla cu tharthohsal a si. A website tla cu mipi zingzawi ding ih dilnak men si nawnlo in thuhla thar ngannak ah an thleng cih. September 20, ah Jonah Shacknai cun California Attorney General Kamala Harris hnenah Rebecca thihnak thu thlirsalnak nei dingah a dil kir, asinan a kuthnuai chief assistant attorney general Dana Gillette cun an zoh kir tum lo thu a rak kuat sal. Sikhalsehla September 30 ah Rebecca tei sung cun NBC Today lang in, state Attorney General’s office pawlin an zingzawi ding thu an sim ve.\nA langdaan le a sulhnu zoh tikah mate thataw asi lo tiih authawm a tam\nZahau tei sung cun an sungkua aiawh thurelsaktu dingah Anne Bremner an ruai. Anne Bremner cun, Rebecca Zahau amahte a thataw lo timi a zumnak thawn “Santhuanthu khalah hivekih minu mahte thataw thei an um ding loih tu hi a hmaisabiknak a si ding…a langdan vek asile zumtheih lo thil a si” tiah a sim. Rebecca Zahau ih tlangval khal cun a thih hnu zarh khat ah Sitrick and Company pawl ruai in an thuhla buai thawidai lohli dingah a cangvai ve.\nA kawppi pa thawn\nTui A thuhla Buainak:\nRebecca Zahau cu amahte thataw a si thei hrimhrim lo timi, zingzawipawlih hmuhsuah daan a si. A langdaan le a sulhnu zoh tikah mate thataw asi lo tiih authawm a tam. Asinan, zo in a that, ziangtin an that timi theihfiang a theih lo. Hivek thuhla zingzawi ih cabu 30 lenglo suahtu pawl khal luzing mangbangin an um.\nRebecca Zahau thihnak kiang ih cangan “She saved him Can you save her” Amahnu in amahpa a run, amahnu na run thei maw? Timi hin zingzawitupawl a mangbang terzet ih a ca taanmi ih sullam an theithei lo in tutiang an um.\nA tlangvalpa ih fapa Max tluk bahnak hi amahte tlubah siloin an that thotho tiin a hringtu nu Dina cun a sim ih himi thihnak ah thu ah Rebecca Zahau a tel ve tiah a puh. Culo khal an tel ding ih a zum thu Dina cun a tarlang.\nRebecca Zahau case hi zingzawitupawl in an theihtheilo ruangah mangbangin an daithlang tum ṭheu, asinan, Rebecca Zahau tei sungkua lam tharthawhnak thawn a thuhla hi tinung sal ringring a siih, khat lei ah a tlangvalpa cun a thuhla dai dingah a duh ve.\non December 18, 2012 at 1:49 pm\nRebecca Zahau , a lai hmin hi Hniang sin mawi’ a si in ka thei, ka theih sual lo le\non December 20, 2012 at 4:51 am\nNgeih chia te in.\non May 30, 2013 at 1:41 am\nHaha….haha..Rebecca zahau, ka lungawi.\nMuan te says:\non June 4, 2013 at 1:45 am\nVahai ziangah so na lungawi naak san? Sim hnik……Na Ttong dan veekin na parah a thleng leh ding Ziangmi duh in na Ttong tihcu ka theilo naan, Vancung Pathian in a thei hokhaw……….


Ralring : Mibumhmang Lal Muan Pui a cangvai lala | Falam Online Media\nRalring : Mibumhmang Lal Muan Pui a cangvai lala\nJuly 14, 2021 July 15, 2021 Ni Hnem Sung\t0 Comments\nKum 2019 lam ah Singapore Agent sivekin ram dang ah mi ka kuat thei tiih mitamzet rak bum ruangih thawngtlak LalMuanPuia cu thawnginn in a suaksal hnu khalah a mizia hlun suah in mi a bum ciamco lala.\nKum 2019 ah mipakhat ting 30 zinin ramdang ah ka kuat thei ti`n mibumtu puaisa lem LalMuanPuia cun a bum ngah mi Kyat ting 800 luan a rak tlanhlopi dah ih palik hnen ah report theh lut in an rak kai dah zomi a si.\nAtu ah kum 2 zik hrawng thawng a tla hnu, a suak saal hnu ah Facebook page tuah in mi a bum thok lala. Thawnginn ihsin a suak thei dan khal, a puzawn (a nupi` pa) bum in a suak sal theimi a si.\nA puzawn hnen ah paisa thawn in bail awla ka suak thei tikah ka bank account ih kyat ting 800 luan cu leiba rul nakah kan hmang dingih a tangmi hmuahhmuah cu kan sem aw thluh ding tiah a ti ih a puzawn in thungai ah ruatin paisa tamzet a cawi sak hlei ah Inn le Lo tiang zuar in Lalmuanpuia cu a bail suak.\nThawnginn ihsin Lalmuanpuia a suak taktak cu paisa cu zatzat a rak nei ngai lomi an thei suak saal nan ti dan ding lamziin a um lo ruangah a puzawn cu leiba tamtak thawn thinhar beidong in a um.\nLalMuanPuia cu thawnginn ihsin a suak veten a mizia hlun suah in a cangvai thok. Nan, tuṭum ih a cangvai dan cu a danglam deuh. Facebook cahmai pakhat tuah in ramdang paisa kuat theih kan si tiah a theh lar aw.\nIndia siseh Myanmar ram hmuntinkim ah kan mah rori feh in kan lo pek sak thei tiah a theh lar aw ih, mitam nawn cun zum ngaingai in a bank account tarlangmi ah paisa an thun cu, an thun ṭheh veten an pehtlaih thei nawn lo.\nMyanmar ram paisa kuat duh hrang ah a nupi hlun bank account a hmang ih India ram hrangah a hnaṭuanpi pawl bank account an hmang.\nCovid boruak lockdown le Kawlram buai thawn cozah bank ih sum lak/kuat a remcang lo ruangah mi tamzet cun a hnen in paisa an kuat ih a kuattu hmuahhmuah cun paisa an sung lak thluh.\nA nupi hlun bank account an hmansakmi hi a thok ah a neitu in zianghman a rak thei lo. Paisa an thun lut veten a hnaṭuanpi nunau pakhat in lalmuanpuia nupi hlun cu phone in “bank account ah na pasal hlun hrangah paisa a lut. Yangon ah ra aw la paisa kan suah dingih zaangdom ah ting 5 na hlawh ve ding” tiah an ti ṭheu.\nLalMuanPuia thuhla hi a thok ihsin ngan ding cun a tam tuk ruangah hizat lawng hi si hrih sehla,… tuvek boruak ah bum tuar lo dingin fimkhur hramhram uh si.\nHminsin : Lalmuanpuia hi Kale township **** khua ih piang a si ih a nauhak lai in a nu le pa an ṭhen aw. Um nak mumal khal nei loin Mizoram hmun hranhran le Yangon lam khal ah a um ṭheu. (Special Report)\n← Falam ah Covid 19 mithi Vuiliam saal +Atufang Falam Dinhmun\nAtufang Falam ih kan ṭulbikmi hrangah CRCDF in hmalaknak a nei rero →\nBungbel tum ruangah Falam Mino 2 Thawngthlak Tuar


Falam ah Lehpanpuai an tuah tum cu mipi hmuh dan hmun 2 in a ṭhekaw - Falam Online Media\nFalam ah Lehpanpuai an tuah tum cu mipi hmuh dan hmun 2 in a ṭhekaw\nApril thla sungah Falam Chin Calai Le Nunphung Pawlkom hmin in Falam ah Lehpannak puai an tuah tum cu mipi rel an hlawh zet.\nRampi a buai ih nunnak thapin ralhraang dotu an um lai ah Calai le Nunphung hmin hmangin Lehpannak lamlam tuah tum cu thil dik a si zik lo titu an um ih, Kan khua kan ram ah Pulhnat a thar in a thok saal nak men a si pang pei maw ti`n miṭhen in tha an pe lo.\nCurualin thilṭha a si ko. Thinhar laifang a si ih mipi hrang thawpi suahnak ziinkong pakhat a si. Kan mipi an hahdam theinak ding hrang a si cun thin thiang ten tuah ding a si ko titu an um.\nFalam Chin Calai Le Nunphung Pawlkom in “Hngilh Theih Lomi Lai Phun Ni” timi thulu thawn lawmman tawkmawi pekin cahram ngan zuamnak a um ding thu, March thlacem ah an phuang ih, April thla thok khalah Chin nunphung zuksuai zuamawknak an rak tuah zo.\nApril thla sung tuah dingmi zuamawknak pawl ah Volleyball, Tennis, Table tennis, Badminton, Golf, Futsal le Hlasak zuamnak tipawl a tel ti`n kan thei.\nZuamawknak tuah ding mi thapetu le duhlotu an um mi thu thawn pehpar in tualsungum mipakhat cun “duhsakawknak a na ruangah a si bik. Atufang kan ram boruak thawn a mil aw lo titu pawl khal an mawh lo. Mipi Lungongnak hrangah a ṭha a titu khal an dik thotho ih, kan theithiamawton ding hi a thupibik” a ti.\n← Manglam bangin Hpakan ah Mytel internet line an ti nung\nBing hmuan ih Kulihlawh Kalaymyo Mino an pung →\nKuki-Chin Paralṭha Salai Thong Hao Gin cun a Thih hlan ah Palik 5 a that ta\nApril 3, 2021 Ni Hnem Sung 0


Malaysia Ah Chinpa Cu Covid-19 Khamsii A Dawt Hnu Ihsin A Bese Ih A Thi – Meifar\nMalaysia Ah Chinpa Cu Covid-19 Khamsii A Dawt Hnu Ihsin A Bese Ih A Thi\nAugust 13, 2021 admin Leitlun 0\nMalaysia ram ah hlawhfa ṭuan Chinpa Michael Kap Pian Thang cu a damlo bese ih August 10 nazi 2:30AM ah Ampang siizung ah a thi.\nKum 36 mi Michael Kap Pian Thang cu Pu Kham Suan Kam le Nu Niang Ngaih tei fapa a si ih Kawlram ih an khua cu Tedim peng Saizang khuami a si. Malaysia ramah Covid-19 khamsii dawt dingin hmin an peaw ih an kosal ding ni an hngak ṭheu.\nKap Pian Thang hi tulai natnak ih damlo a si, a damlo laitak ah Covid-19 khamsii a dawtawk ding caan a thleng. A feh lo asilen can saupi a hngak sal ṭul ding ti a phang ruangah damlo cingin sii ava dawtaw ih zanlam ah a buai cih.\nAmpang siizung ah an tlanpi hngal nan a damlonak cu a zual deuhdeuh ih August 10 ah a thi, Kap Pian Thang hi mino cakvak laitak a si ih tulai natnak ih a damlo cu a sualsuak thei ko ding nan a damlo laiah Covid-19 khamsii a dawt ruangah a bese ih a thih phah.\nDamlonak nei pawl cun Covid-19 khamsii dawtaw lo dingin ralrinnak pekcia a si, Malaysia ummi Chinmi siseh, leitlun hmun dangdang ih um Chinmi pawl khal damlonak dang nan neicia asilen Covid-19 khamsii hi dawtaw hrih lo uh.\nNan damṭha hnu lawngah dawtaw sawn uh, Pathian zarah Covid-19 khamnak siivai cu aum ringring ko ding. Tuvek thil kan tong cu a poi tuk, a tanta mi a innsang pawl Cung Pathian in hnem hram seh.\nMalaysia Police In Police 3 A Kap That Hnuah Amah Le Mah A Kapaw\nRalkap In Falam Peng Sung, Pa Joshua An Thatdan Cipciar


Hijau Yang Indah: MAHATHIR KAKI TIPU PUN KENA TIPU?\nMAHATHIR KAKI TIPU PUN KENA TIPU?\n“Sebagai seorang pesara yang mengetahui sedikit sebanyak asal usul isu dalam persoalan, saya berasa sedih dan khuatir sejarah lama akan berulang dan “pisang akan berbuah dua kali”,” ujarnya.- www.keadilandaily.com\nPosted by Hijau Yang Indah at 7:46:00 PM


Iran President In Rin Umnak Thutiam La Ding - Chinland Today Media\nAugust 4, 2009 3:11 am·0 comments\nIran ram President ih an hriltlin salmi Mahmoud Ahmadinejad cu tipsun ah President rinum nak thutiam lakter a si dingih. President ih nemnget a si nak pawmpi nakca khal an ram hotu bik Ayatollah Ali Khamenei in tuisun ah a hlanfel a si.\nHimi laiah an ram hruaitu pawimawh ziangmaw zatcun President Mamoud Ahmajinejad hi pawmharsa an tiih, Himi President pawmnak nemhnget nakca hlanawknak khawmnak khalah an ram President hlun leh Cuardian Council hotu silai Akbar Hasheni Rafsanjani a tello ih President hlun thotho Mohammed Khatani leh Opposition hotu Mir Hossein Mousavi khal an tello.\nCorazon Aquino Thlah Tu Tam\nRelzo vekin kandung tlawngkai ni 5 zanih rilpi cancer natnakih thi Philippines ram President hlun Corazon Aquino ih ruangcu tuisunah Manila ih Catholic Cathedral panpi a si laiah mipi thawng 30 laiin lamzin tluanah tlaraw in an President hlunih ruanghi an thlah a si.\nTuisun ih Manila khawpi ih thil umdan cu kum 1986 ih an ram hruaitu Ferdinand Marcos an hlawmthlak ih Corazon Aquino President ih an hrilthar nivek a si.\nCorazon Aquino ih ruanghi an phurlai ah a mah ngaisangtu leh duhdawttu minung thawngtampi cun mitthli thawng a mai hminsalin an ttapih tlawng Inn leh Office pawlkhal suahsan ih baloon mawi phunphun kengin lamzinpi tluan an luahkhat zet a si.\nTuizingah Afghanistan ram ih khawpim pakhat Herat ah Bomb a puakih minung 12 an thiih midang 20 lenglo in hriamhma an tuar.\nPalik bawi Esmatullah Alizai in a simnak ah hi Bomb hi lamzinsir hnawmhne lakih kammi a siih, Palik Duty pawlin himi hmun an tlanliamsan zikzawngih puakmi a si a ti. Palik thupuangtu Raouf Ahmedi cun himi bomb cu remote ih hmehpuahmi a siih, Mithi lakah palik 2 leh nunau ziangmawzat leh nauhak khal an tel tiah a sim.\nAfghanistan ramah hin buainak phunphun Bomb puakleh thah awknak hi a tamzet nan an ram thlanglam Haret hicu a him bikih ruah mi a siih misual Tapung pawlhin an ram saklam khawpi pawlhi an bat deuh theu a si.\nA sinan tu ah cun Haret ah bomb a puah voikhat nak a si. BBC in a simnak ah tui bomb puahnak hmunhi Iran ramih kuatdingmi thilri an ret khawmnak theu hmunpi a siih Iran ram hranga thilpawi zet a si tiah a sim. Himi Bomb an tipuah naksan hi tuithla ni 20 ih Afghanistan ram hrilawk nakding duhlo tu pawlih buaiter an tumnak asi ding tiah zum a si.


Thapeknak - Chinland Today Media\nJune 15, 2009 9:01 am·0 comments\nNu le pa pawl, nan faate kha an thinhengter hlah uh; an thin a nau tata pang ding. – Kolose 3:21\n“Pa Ni (Father’s Day)” cu leilung tlun ram tampi ah an tuah cio. An hramthawh daan, an tuah daan le an tuah ni pawl cu a dangdang ttheh ko nain Pa an si ruangah upatnak an peknak thu cu a bangrep ttheh.\nTuih kum “Pa Ni” hrangah phun dangin ka timtuah. Ka faale pawl hnen ihsin Card ngah ding le telephone in biak dingmi hngakhlap ih um ding ai ah, an hnenah le ka nupi hnenah lungawinak thu ka kuat hngai. Ziangahtile anmah loin Pa ka si thei lo ding.\nPaul in “Pa pawl” kha an faate pawl thinhennak le thinnaunak petu si loin an tthatnak ding hrangah thapetu sisawn dingah a forhfial. Hiti’n a ngan: “Pa le pawl, nan faale pawl kha thinheng dingin tuah hlah uh; cumi ai ah Khristian nun daan ziaza le zirhnak thawn cawm uh (Efe. 6:4). “Pa pawl, nan faale kha an thinhengter hlah uh, an thin a nau tata pang ding” (Kol.3:21). Himi Bible caang pawl hi innsungsang ah pakhat le pakhat duhdawt awknak le upat awknak thu sungah hram a bun aw.\nPa ih ttuanvo cu faate an upat tikah a thlengh aw nain a cem cuang lo. Lom le thapek cu kum 4 an silai in kum 40 an si tiangah faate ih duhmi a si. Thlacamnak cu hmual a nei ringring. Fapa thawn siseh, fanu thawn siseh, pehtlaih awknak a siatbalmi Pa le hrangah remnak tuah saal ding tikcu hi a tuantuk ti a um lo.\nPa le pawl, atu hi nan faale pawl hnenah ziangtluk ka lo duh, ziangtluk ka lo lawm ti ih simnak ding tikcu caan tthabik a si.\nKan faate in thapeknak an ttul,\nKan duhdawt le thupitter zia langter a ttul;\nLomnak kan langtermi in,\nPehzom awknak a fekter.\nPa in a faate pawl a pek theimi laksawng tumbik cu amah rori a si.\nRiteek Um Lomi Feh Theinak


Atu Cu Ding Hrih Aw - Chinland Today Media\nFebruary 20, 2010 9:28 am·0 comments\nBawipa ih bomnak cu thinsau in ka hngak ringring, cule i run ngai ih ka aunak aw a thei. – Saam 40:1\n– Puithiam 26-27\n– Marka 2\nMawttaw colhnak ih ka mawttaw colhter ding hi ka nun sung ih thil har pakhat a si. Mawttaw mawng in zirhtu pa in thupi ah a rak ruat lo ih tthaten in zirh lo ruangah kum reipi hnu lawngah mawttaw cawlter dingin dungkirter ka thiam. Mawttaw sirlam din tlang khal mawttaw pahnih thum tlem hmun a lawng lo ahcun ka cawl thiam lo.\nKhristian mino ka silai ih a tican ka thei thiam lomi cu “Pathian in a cawlmi mawttaw a her thei lo,” ti a si. Cumi cu Pathian in lamzin dikin i hruainak dingah ka nun i sawmngiartu ah ka hmang. Hmanseh Pathian cun kan ruah vekin a tuah ringring lo, caankhat te cawlter in duh caan a um ttheu.\nMoses cu ramtthing ramcaar ih a umlai ah Pathian in Israel pawl cu hmunkhat ah a umter. Mero in a hruai hngai. Mero cu reipi tthawn lo ih a um tikah Bawipa ih duhnak thlun in Israel pawl cu tthawn lo in an um,” (Mipum. 9:19). “Hngak” hi a ol lo. Asinan caan khatkhat Pathian in in retnak hmunah tthawn lo in umter in duh. Saam ngantu in, “Bawipa cu hngak uh, cakzet le raal ttha in um uh,” a ti (Saam 27:14).\nThawn loin, Pathian hnattuannak ah na taang rero tiah na ruat maw? Pathian lamhruainak hrangah na thinlung ong aw. Cuticun Pathian in, “Himi ziin in feh uhsi,” a ti na thei tikah feh dingah na raalring ding a si.\nThlacam, cawl, hngak, zum,\nHih ttongfang pawl in thuanthu in sim;\nAmah ih hruai ding kan hngaklai ah,\n“Ka sunlawinak hawl uh” in ti ding.\nPathian in kan colhnak le kan fehnak thu in pek.\nZapi Lungkimmi Tahfung


Lai (Pawi) Calai le Nunphung) - Chinland Today Media\nLai (Pawi) Calai le Nunphung)\nNovember 19, 2012 8:27 am·0 comments\nLITERATURE LE CULTURE\n[Lai (Pawi) calai le nunphung)]\nRev. Sun Kanglo\nKan ram ah hin Lai(pawi) ti le Mizo tiaw umkhawm kan si ruangah kan sinak cio theihthiampiawk beiseiin mithiampawlih cangan siar le rinsanin hi ca hi ngan a si. Hmailamih samtawmpawl hi Lusei lamin ‘Pawi’ tiin an ko. Tukkhur lamih samtawmpawl hi Pawi lamin ‘Mar’ an ti. Hiang hi anmah lam veve-ih kawhawkdan cu a si lo. An kawhawktawndan ve men a si. Nautatawk le hmuhsuamawknak ṭawng a si lo tiin upapawl in an sim theu.\nPawi le Lai ti hi thuhmun, bangaw a si. Falam peng, Haka peng, Thlantlang peng le Lai District [Mizoram] le Bangladesh ih um ‘Bawm’ khal a huap tel men thei. Pawi ti hi a ci le hnam (clan) zawngih rel cun Tlaisun, Zahau, Hlawnceu, Sim Hauhulh, Zathang, Cinzah, Fanai, ‘Lailun’ ihsin ṭhekdarhaw—Zangiat, Khualsim le Ngawn le kan rel ngah lo ci le hnam khal ‘Pawi’ tiin kan ramah hin um khawm kan si.\nCun Laimi, Zomi, Mizo, Zo hnahthlak hi ‘Chin’ ti hin a huap thluh. Khua hlan lai ihsin Kawl in ‘Chin’ an rak ti cu Mirangin ‘Chin’ an run ti vivo a si. Chin Hills. Mizoram, Manipur le Kawlphai ih ceng umkhawm pawl a huap thluh. Asinan, an umnak khua le ram izirin ‘Chin’ tiaw duh nawn lo an um ve. Atu tiang Myanmar (Burma) ah hi cun ‘Chin’ tiih theih a si. Curuangah, Myanmar ih um ‘Chin’-pawl cun kan sunlawih thiam fingfing ahcun kan lungrualnak le kan ṭhansonak karbak a si a zumum.\n(Calai le nunphung)\nLai (Pawi) ṭawng hi upa, khun le ril, ṭawng hlun a si ti hi thudik a si. Zo hnahthlak ṭawng dangdang lakah a bul le a hram a si a zumum. Mizo ṭawng ih an khuate hla (Hlado) le bawh hla pawl hi Lai (Pawi ṭawngah a ṭhumaw ti hi thudik a si. Khuate hla le bawivung, phaileng (Hlado le Bawh hla) pawl hi Pawipawlih rak phuah, hnam dangin an hman ve sawng a si ti hi tuah cun zo khalin theih a si. Hla phuah khal hi Lusei in Pawipawl hnen ihsin an zir cawp a si. An hla ih Pawi ṭawng tel tam khal hi mangbang ding a si lo.\nPawi hnam lam–cawnglai, rawkhat, cerawkan le a dang khal zo hnahthlak lamah cun a mawibik le a sunglawibik ti hi zo khalih theih a si. Hiang lam hi Mirangpawl khalin an ngaisangin an sunlawih zet. Lamnakih an telve khalah an khawp thei lo tiin an sim. Cawnglai lam phei hi cu “Rock ‘n’ roll” lam thawn a bangaw an ti. Tahan ‘A’ Group um Pu No Kap-ih ruang cu Cawnglaizawn lamin thlanmual tiang kan thlah ih nuthlawi le pathlawi rual lamzin ih lampawl an thiamin an ropi zet. Khuang le dar, le sekirh tumtu pawl khal an thiam ngaingai. Khangkha Pawi hnam lam a si.\nPawipawl hi an ralṭhatzia mirang pawl ngan le Lusei history ah hmuh theihin a um. Hnam dangin puan an dawn laiah Pawipawl cun thlanrawkpa hnen ihsin nam an dawn ruangah ralṭha cein thuanthu ah an sim ṭheu mi cu Shakespear khalin ca in a ngan. Mizoram ih thi hmaisabik Mirang kha Hausat Cinzah Lungtian khaw lal in February 3rd 1888 ah tlabung (Rangamati) kiangah a kap that. Zawlbuk an neih ve lonak khal hi an kiangkap mipawl hnakih cak le ralṭha-sawn an si ruangah Zawlbuk neih ṭul lo tiin upapawlin an sim ṭheu.\n[Hmasawnna Kailawn 2005 P.28]\n“Ramthar Khawkhan” By: Lungbawk Brother


India in Russia Ralthuam A Lei Ding - Chinland Today Media\nMarch 15, 2010 5:27 pm·0 comments\nIndia leh Russia cun ram pahnih peh tlaih awknak tha sinsin ih an neihthei nakdingah rualrem awknak thutiam Point 19 an ngan. Hi rualrem awknak thutiam an ngan tlangnak hi, tihni sunih Russia Prime Minister, Vladimir Putin in India ram a tlawn nakah India ram khawpi New Delhi ah India ram hotu pawlthawn an tuah mi a si.\nHi an thutiam ngan tlangmi pawllakah Russia leh India Civil Nuclear Energy thanso ter nakdingih point 3 tuantlang nakding thu, Russia raldo nak Vanzam MIG- 29 pawl India in a leiding thu, leh Russia raldo nak Lawng tumpi Gorshkov Aircrafft Corrier pawl leinak ding thupawl khal a tel.\nHi Russia raldo nak Lawng tumpi hi kum 2004 ah khan lei awdingin an rakrel tlangzo ih, an dawr awknak hmaisa ah cun dollar Billion 1 leh Million 500 man ih miti a rak sizo nan, thilman khung vivo ruangah Russia in dollar Billion 2 leh Million 900 a ngensal.\nHi Russia raldo nak Lawng tumpi hin raldo nak Vanzam MIG 29 pawl 16 a phurthei ih, himi pawlih tlunah Global Navigation Satellite System (GLONASS) hman thei nakding ceet bun tlang nakding leh India ram Tamil Nadu ih Kudankulam khua ih Nuclear reator pahnih Russia in a bunding thu khal a tel.\nCivil Nuclear thuhla ih rualrem awknak thutiam an ngan tlangmi ah Russia in India ram Tamil Nadu ih Kudankulam khauih Nuclear reator 6 leh West Bengal ih Haripur ah Nuclear reator 6 a bunding thukhal a tel. Himi ih tlunah Russia PM, Putin leh India Prime Minister, Manmohan Singh cun misual Terrorist pawl donak ah ram pahnih tantlang an tumthu khal an reltlang.\nCinghnia Rualin Keu That\nUS, Alaska State ih Tlawng Saya pakhat Candice Berner kum 32 micu ziangpit ih taksa sawizoi awknak hrangih lamzin ih a tlan laiah Cinghnia rualin an keu that. Alaska Palik bawipa Col, Audie Holloway in a sim nakah Candice Berner ih ruanghi lamzin kapah hmuh a siih, a taksa ah ramsa Cinghnia ih keunak neh nang tampi hmuh asi tiah a sim. A ruang zohfiangtu mithiam pawl khalin ramsa Cinghnia ih keunak asi tiah an theifiang a ti, Cinghnia rual pawlhin Berner hi a tawka pheiphawng leh a pum a hngawng hranwgah nasa zetin an kei tiah a sim.\nUS in Isreal Thilti Dan Duh Lo\nIsreal Cozah in Jerusalem khawpi saklam Palestinian pawl umnakih Isreal pawlih umnak ding Inn sak bet vivo a tumthu a puan ruangah US Secretary of State, Hillary Clinton cun Isreal Prime Minister, Benjamin Natanyahu cu Phone in Minute 45 sung ah bia ih, Hillary Clinton cun Isreal PM Benjamin Natanyahu cu an thilti dan a duhlo thu simin nasa zetin a kawk. Hillary Clinton cun Isreal in himi Inn sakbet vivo a tum ruangah US leh Isreal ram karlak hman nasa zetin a tibuai thei a si a ti.\nUS State Department Thupuangtu, PJ Crowley khalin Isreal Prime Minister, Benjamin Natanyahu cu rualrem awknak lamzin hawl duhlo ah leh, Middle East rualrem awknak lamzin hawlih feh US Vice President, Jeo Biden khal hmaisong lo leh zahlo ah a puh.\nUS in Isreal himnak dingih rualrem awknak lamzin hawlih thil a tawlrel rero laiih, Isreal in thu awi duhlo ih buainak suak ding zawngih thil a tidan cu US cun ttha a tilo ih rualrem awknak hawlih biakawk nak ih hleiah thiltuah mi khalin ruamrem awknak an duhzia an langter a ttul a si a ti.\nIsreal in Jerusalem khawpi saklam ih Inn sakbet vivo a tumhi US ih hleiah Russia, European Union leh UN khalin an sawisel nasa ih, Tui thla ni 16 ih Russia ram khawpi Mosco ih ram tinkim ai awhtu pawl an tonkhawm awknak khalah Isreal thiti danhi an sawisel zum a si.\nBBC in a sim nakah Pakistan ram thlanglam Swat Valley khawpi Mingora kiangah thihcilh bomb a puakih minung 10 an thiih, Midang 34 in hramhma an tuar tiah a sim. Palik thupuangtu, Qazi Jamil in a sim nakah Rickshow ih to minung pakhat in ralkap Chekpoint kiangah a bomb paimi a tipuak ih a tumtah nak a thlen hlanah a bomb hi a tipuak tiah asim.\nHi Bomb puah tupa hin a tumtah bimi cu Saidu Sharif ih Palik leh Ralkap pawlih um khawmnak hmunpi ih puah a tum nan ralkap Chekpoint kiangah ralkap pawlin Check an tum ruangah a tipuak a si a ti. Kandung tlawngkai ni 5 khalah Pakistan ram kahwpi pakhat Lahore ah Bomb a puak ih minung 45 an thiih midang 93 ih hriamhma an tuar zo. Hi Bomb puah tuhi zoti theihfiang nak cu an neilo nan Taliban pawl an si ding tiah zumnak an nei.


Ka Vanthat Sit Goal Mi An Si – Leo Messi – Times Of Chinland\nBarcelona Captain Leo Messi cun Champions league quarter final puai neta sawn hrang Man United lamih goal 2 a thunmi cu a vanthat ruangih sit goal fang a si tiin a rel aw.\nChampions league quarter final puai neta sawn hrang Barcelona in Man United an rak mikhual ih 3-0 in an rak sop.Barcelona hrang Messi in goal 2 a thun ih Coutinho in goal 1 a thun ve.Komkhawm ah 4-0 in Barcelona in Man United an neh ih Champions league semi final an lut fel.\nMessi cun minute 16nak ah Young ih Bawhlung colai mi a cuhsak in Fred a bum hnu ah Bawhlung a tlanpi ih penalty kulh leng ihsin Barcelona hrang a sit goal.Minute 20nak khalah Jones tlansan in a vorhlam te thawn penalty kulh leng ihsin a sit goal sal.A goal neta sawn cu a vorhlam ke ih a sit tlunah a sit fuh lo zetih De Gea tisual ruangih goal a si ti a theih.Asinan,a goal hmaisatu cu goal ropi zet pakhat a si.\nMessi cun ,”Puai ropi zet a si ih Barcelona diktak kan hmu.Caan hrek hmaisa sawn minute 5 hrawng kha cu nasa zetin kan buai ih kan caang thei lo.Ziangruangah timi kan thei lo nan, tawkfang cun thazet in kan lek lohli theisal.\n“Ka goal hmaisatu kha vanthat ruangah a si ih goal neta sawntu khal vanthat sinsin ruangah a si.Asinan,a thupibik mi cu quarter final paltlang ih semi final kan lut thei cu a si ih kum reizet semi final lut thei loin kan rak um zo.\n“Kalkhat hnu kalkhat feh in ke kan kar vivo dingih kan tumram thleng dingin kan zuam ding.Laliga kan nei lai ih cawl hahdam thei hngal kan si hrih lo,” a ti.\nBarcelona hi champions league semi final an luh fel zo bangin Laliga hmaihruaitu le Copa del rey final lek ding an si ih treble champion an beisei ringring thei lai a si.\nJuventus Hnemtu Leo Messi


Chin’s Got Talent Ah Singapore Ih Chin Lengdawh Pawl Tel Ve Ding - Chinland Today Media\nChin’s Got Talent Ah Singapore Ih Chin Lengdawh Pawl Tel Ve Ding\nJanuary 10, 2017 11:28 am·0 comments\nA vei khatnak Chin santhuanthu ih Chin mipi hrangih thiamhlei zuamawknak ah Myanmar ram pum ih Chin mi lawng siloin Singapore ih hnatuan Chin mi leng dawh pawl khal in zuam an tum ve tiin thu kan dong.\n‘Mi inn ih hnatuan bawmtu an si ko nan, Chin mino te kutthiam nei mi mak zetzet an um. Tu ih a zuamtu ding hi Nunau an si. Mi dang tete khal rak tel cio uh. Chin mino pawl in kan thilthiamnak pawl hi kan ram Myanmar ram sung men lawng siloin, Leitlun ram pumhuap tiang kan pholang ngam ding a si’ tiin Chin’s Got Talent tawlreltu lakih hotu pakhat Mai Jemie Eng cun a sim.\nChin’s Got Talent zuamawknak hi February 17-19 tiang Falam khawpi ah zuamawknak tuah a si ding. Zuamawknak ah bulpak le bur in tel a theih dingih, kut zung thiamhlei mi pawl lak ihsin hlasak, laam, lemcang, capoh tuah, thazaang cak hmuhnak pawl le a dang cuangmuar zet ih thiam mi pawl zuamawknak a si ding.\nA zuamaw duhtu cun January thlacem hlanah tuanvo neitu pawl hnenah “Teltumnak Ca (Application Form)” pek ding a si. Lawmman cu Pakhatnak: 2,000,000 MMK Pahnihnak: MMK1,500,000 Pathumnak MMK 1,000,000 Palinak : MMK 500,000 le mipi pawl ih duh co bik hrang MMK 300,000 pawl a si ding.\nPehtlaihnak nei duh hrang:\nFalam: Ni Siang Par – 094-5391-0593,\nNhgepi – 094-5751-3976,\nKalay & Tahan:\nThawng Thawng – 092-5857-7890\nCung Aung – 094-2008-0186,\nJohn – 092-6369-1310


Yangon Airport Kiangah Bomb A Puak Ih Kiangkap Um Pacang Pakhat An Hrem That, PDF A Si Lo – Meifar\nDecember 22, 2021 admin Myanmar 0\nDecember 21, 2021 zinglam nazi 7:00 hrawngah Yangon International Airport kiangah bomb a puak ih kiangkap ih um pacang Maung Aung Thu cu ralhrang pawlin an kap ciamco hngal ih a kawng ah an kap ngah, cutin an kai ih thu an sut phahin an hrem that.\nAn sungkhat in, “Maung Aung Thu hi harhdamnak ṭha lo a si, a hna a set. Khual ka tlawng ding tin bag thawn inn ihsin a poksuak, a nupi khal a nu tei inn ah ava riak. Ralhrang pawlin a kawng ah an kap ngah ih thusutnak hmun ah an that.\nCumi hnuah ralhrang pawl cu an inn ah an va feh ih an thilri bungrua pawl an zoh thluh nan zianghman an hmu lo, PDF khal a si lo ih daiten um men mi a si” a ti. Tuisun December 22 sun nazi 3:00 ah a ruak cu ralhrang pawlin an phum tum ih an sungkhat minung 5 lawng a ruak phumnak ah tel dingin ralhrang pawlin an ko, asinan a ruak cu zoh an siang lo.\nTualsung mi pakhat in, “Ralhrang pawlin zingzoinak, thusutnak khal nei loin an kap that. Bomb puahtu a si le si lo khal an zingzoi lo. Bomb puahnak aum asilen kiangkap ih um cu an kap that hngal vek a si, bomb puahnak kiangkap ih um pawl cu an that hngal. Daan le dun khal aum nawn lo” a ti. Yangon Airport kiangih bomb a puak ruangah Airport cu an khar lawk.\nWin Le Zaw Cu Lung Damlonak An Nei


Myeik Myo dinhmun a ṭha lo, Mi 4 an kap that zo - Falam Online Media\nMarch 26 ih lamzawh duhphorhnak neitu Myeik myo (မြိတ်မြို့) mipi cu ralkap le palik pawl in an ṭhenṭhek ih meithal thawn an kap ciamco hlei ah an hruang tivek khal an ur sak tiah ramsung media ṭhenkhat in an tarlang.\n“Suun nazi 12 hrawng in ralkap le palik pawl in meithal an kap puak thok. Tuhrih tiangah a malbik mi 4 an thi zo. Lamzawh pawl in ṭhenṭhek thluh ih meithal an kap ciamco ruangah kaingkap remcannak inn sung ah kan lut thluh.”\n“Inn leng khal kan suak ngam hrih lo. Innsung ih um mi nupi nu khal an kap thotho. Amalbik minung 20 in meithal hliam an tuar. A besia khal an um tikah mithi an pung ding zum a um” tiah Myeik myo cangvaihnak ih telve mipakhat in RNA media hnen ah a sim.\nRalkap le palik pawl cu zaan lam nazi 4 tiang khalah motor pangai, bike, ambulance, meithat motor le an mah ralkap motor tvk thawn khuasung vengtinkim ah an lut an suak ih an hmuh mi a remrem cu an kap hluahhlo tiah ramsung media ṭhenkhat in an tarlang.\nCuihtlun ah mino deuhdeuh bat in kaihkhih mi khal an nei ih an kaimi pawl cu hridai thawn ṭawn in ui le rannung men bangin an khawr.\nKhuasung lailak khalah mei an ur ih mi hruang tivek khal an siat phah vivo. Mipi an kah nakah innsang ihsin sniper an hmang ih cuih hmun va pan pawl cu an rak kap hluahhlo. Mithi 4 lakah nupi nu pakhat le mino khal an tel tiah RNA media in a ngan.\n← Ṭih le Khur cingin Lilawn tang ih relh pawl khal an kap that thotho\nMyanmar ralkap pawl ih Nunnak Hrampibik pahnih cu US cozah in a Chat sak →\nMandalay ih Sui dawr hminthang luhcilh tuar


Jenevy Sui: “Tulai Ruah A Sur Ṭheu Ruangah Mindat Raltlan Pawl Bawm An Ṭul Tuk” – Meifar\nMyanmar hlasakthiam hminthang Jenevy Sui in Mindat raltlan pawl arak bawm rero zo. Mindat raltlan pawl hrang bawmnak a hawlsak ṭheu ih ei le in, siivai le thil dangdang an kuat ih Mindat raltlan pawl khalin kimten an ngah thu an tarlang.\nMindat raltlan pawl lawng siloin Kanplat raltlan hrang ting 10 le Kayah Demawso refugee ah ting 17 a hlu zo. Tulai ruahti a tam tuk ruangah Myanmar raltlan pawl cu an harsa zet ti theih a si, an harhdamnak khal a seherh um ih khuadai le mikeu lakah caan an hmang.\nJenevy Sui in “Mindat raltlan pawl hrang minung pathum ihnak ding thlamte (Tent) 500 in ka hlu duh, furcaan a thleng zik ih tulai ruah a sur ṭheu ruangah an sinpi lo zet ti ka thei. Khatlam ah kan rak sinpi ve lo,\nTent pakhat man cu 30000 a si, nan ti theitawk cio in nan bawm thei. Bawmnak ih tel duhtu cun chatbox ihsin in pehtlaih uh. Bawmnak ka lo dil leuhleuh ruangah ka lo hmaisong zet, kan theinak zawng ah tanrual in bawm cio hram kung” tin a tarlang. A facebook pehtlaih duh hrang hmet-aw.


Democracy ih Ṭhatlonak le Famkimlonak (Chinland Quo Vadis) – Buannel News\nAsinan, democracy hin thatlonak le famkimlonak a neive ih cui pawl cu:\n1. Mi â pawlih rorelnak a si: Democracy ahcun tam le mal zoh a siih fim le thiamnak zoh a silo. Mipi duhnak vote cu a tam le a mal zoh in fehpi a si tikah mi tam sawn mi â le theihnak mal pawlin, mi mal sawn mifim duhnak cu an neh thei. Mi mal sawn ruahnak cu a fim in a tha sawn a si khalle mi tam sawn mi cun an mipum tamnak in an neh thei. Mipi tam sawn cu theihnak mal le mi â an si fawn.\n2. An fim maw an â maw zovek khal bangrep thluhih zoh an si tikah fimthiamnak le tlinnak cun hmun a nei theulo: Sir Henry Maine tla cun democracy cu “mipi uknak, lole, mipi thuneihnak” kan ti thei lo, ziangahtile, mipi tam sawn cun anmai ruahnak hnakin an hotui’ ruahnak cu an pawm menmen sawn, ti tiangin a sim.\n3. Democracy cun ukawknak tha deuh a suakter lo, bulpak zalennak khal a humhim fawn lo: Vote ih man neihzia theithiamlotu mipi kut sungah thuneihnak cu ret a si. Curuangah, democracy cu mi tlingtlaklo, theihnak neimal, le zirnak neilo pawlih thuneihnak a si. Cui pawl cun zalennak cu ziangtin an humhim thei ding?\n4. Democracy cu Party thuneihnak a si: Hrilawknak ih a tlingmi party kut sungah thuneihnak cu ret a si tikah cui party cun a thu thu in lal sual bangin thuneihnak a hmang. Hrilawknak ih tling a si ruangah, ziangti zawng hmanin cui party ih thuneihnak cu kham theih a si fawn lo.\n5. Mi tamsawn in mi malsawn va uk theinak a thlen: Democracy ahcun mi tam sawn duhnak cu a cah sawn ringring ruangah mi malsawn thu cun hnawn a tuar phah ih mi malsawn cu mi tamsawn in an uk thei phah fawn. Tam le mal ih bangaw lo miphun dangdang um khawmnak ram (Burma vek) tla ahcun, roreldan (constitution) ah tha zet le fim khur zetin ngan asilole, mipum tamsawn phunhnam kut hnuaiah miphun malsawn phunhnam cu um ringring a theih.\n6. Paisa cem tam tul bik ukawknak a si: Hrilawknak hrangah paisa siar cawklo cem a tul ringring. Hi paisa cem khuh thei dingah acozah cun mipi hnen ihsin sum a khawng lala fawn.\n7. A caklo zetmi ukawknak a si: A takih tuan hnakin relkhawm le aupi celcel nakin a khat. Palimen tokhawm cu can cem men a siih elbuaiawknak le relkhawmnak in a khat. Zamrang zetih thu relcat tulnak ah relcat lohli theiloin elbuaiawknak le relbuainak in can a cem theu.\n8. A harsa zetmi ukawkdan a si: Democracy ahcun fimnak, thiamnak, theihnak, le mah le mah thununawk theinak pawl cu mipi in an neih a tul. Mipi cun khawtlang ih tulmi le mamawh mi pawl cu an theih a tul fawn. A taktak ah hi pawl hi mipi in an thei lo. Mipi cun an mai duhnak cu tanta in an vote cu ram, phunhnam le khawtlang hrangah a thahnem zet mi si thei dingin ziangtin kan pe ding ti an thei theu lo. Curuangah, democracy cu a harsa zetmi ukawknak a si.\nA tlunih democracy thatlonak pawl hi a dik zet ko nan a thupi bik ah mipi cu kan zirhfim thei a si ahcun hi a famkimlonak tampi hi tuahthat theih a si. Democracy kan nei hlawhtling maw, kan hmang hlawhtling maw, kan thathnempi maw, ti cu mipi in ziang tlukin ti hlawhtlin thei dingin tan kan la ti mi parah a thumaw. Democracy hi ukawkdan cikhat men lawngih hmu loin hi leitlun kan nun sungah kan khawsakdan le nunnak ih thil tul ngaingai mi thil pakhat ih kan hmuh thiam ahcun, cucu hlawhtlinnak hram a si.


Kalaymyo Ih An Kaihmi Rawlthar Kum 15 Mi A Thi, Kalaymyo Innsang Khat An That – Meifar\nJune 20, 2021 admin Lawrkhawm 0\nKalaymyo ih um kum 15 mi Kyaw Min Khant Maung cu June 19 zanah ralkap pawlin an kai ih tuisun June 20 ah a thih thu theih a si.\nVengsung mi pakhat in “Mizan ah ralkap pawlin inn pakhat an lutchilh ih an kap ti kan thei. Cumi hnuah mino pawl an kai vivo, mino 3 hrawng an kai ti cu ka thei.\nMizan ih an kaihmi Kyaw Min Khant Maung cu tuisun nazi 2:00 hrawngah a thi ti kan thei. Mizan zanṭim lai ah an kai, ralkap pawl ih thusutnak hmun ah a thi ti kan thei. A ruang cu a innsang pawlin an la zo” a ti.\nKalaymyo Innsang Khat An That: Kalaymyo, NyaungPinThar vengsung ih um innsang khat cu ralkap pawlin an kap that thluh ih PDF pawl ih cangvaihnak vekin an langter tum ti theih a si.\nJune 19, 2021 zan nazi 8:30 hrawngah U Win Zaw Oo tei innsang cu an innsung ah TV an zoh, cutin innsung ih an um laiah ralkap pawlin an inn cu an kulh thluh ih an kap. Vengsung mipi pawl cu thlaphang in an rak um.\n‘Nan zaten suak uh, nan zaten suak uh’ tin authawm an theih hnuah an innsung ihsin minung 2 an tlansuak ih ralkap pawlin an rak kap that. U Win Zaw Oo tei nupa le an pafa an kap that ih an mikhual nunau pakhat khal an kap that.\nAn inn ih um nunau pakhat ih mit ah an kap ngah ih siizung ah an tuamhlawm rero lai. Cumi hnuah ralkap pawlin an sui le ngun pawl an laksak ih an tlan lai cu vengsung mi ṭhenkhat in an rak hmu man. Ralkap pawl cun PDF pawl ih cangvaihnak vekin an langter tum ih mithmutu an rak um ruangah thudik cu an thup thei cuang lo.\nVengsung mi pakhat in “Ralkap pawl ih cangvaihnak ti cu mithmutu an um, USDP party cu an si ko nan vengsung mipi pawl thawn an remaw tuk, buainak an nei dah lo. Dalan khal an si lo, kan remaw tuk ih tuitum mipi pawl ih cangvaihnak khalah bawmnak an rak pe ṭheu” a ti.


MAWTAW PI THAWN INN TIN THILRI THLAK KHAM DING – Times Of Chinland\nSaggaing ramthen Kalaymyo khawsung ah Mawtaw pahawknak le buainak tete a mal vivo nak ding ruahsannak thawn Sumdawng pawl thilri inn tin ih zem theutu Ke tampi nei mawtaw pawl cun Sumdawng thilri pawl inn tin ih zem vivo cu February ni 19 ihsin sian a si nawn lo ding thu Mawtaw lam Committee hnen ihsin theih a si.Hivek sumdawng thilri le Dawr thilri pawl cu Mawtaw neitu in anmai hmuan sungah a silole Gate sungah an thlaktheh hnuah Mawtaw fate thawn nawl ih zemsuak dingin Gate hotu pawl hnenah simtheh zo a si thu theih a si.\n“Ngaingai cun tui an kham mi hi 2015 ihsin khamzo mi sawn a si. Kalaymyo ah rinlopi ti a lik ruangah mipi tulsam mi a tam ih inn tin zem siansal mi men a si.Kalaymyo ah thilri phur Gate 11 a um ih Mawtaw pi 100 lenglo a um ruangah le mawtaw fate khal a nini ih a tam vivo ruangah lamzin khamawknak le pahawknak a tam vivo ih cuvek buainak a demdeuhnak ding ruahsannak thawn tuvek ih tuah mi a si”tiah Kalaymyo Mawtaw lam hotu U Soe Myint cun a sim.\nTui a tlun ih tarlang mi thlun loih khawsung inn tin ih mawtaw pi thawn thilri zem thotho hmuh a si ahcun Mawtaw lam dan Chapter 5,Article (11) vek in hremnak pek an si dingih Sipin dan(Municipal acts)khalih hremnak pekbet an si ding thu bulpak Mawtaw pawl himte in vahsuah theinak Committee cun an thusuah ah an tarlang a si.


Marka nganmi Thuthang ṭha hi “Pathian Fapa Jesuh Khrih ih Thuthang ṭha,” tiih hramthokmi a si. Hi cabu sungah hin Jesuh Khrih cu cat loih hna a ṭuantu le thuneizet mipa tiin a lang. A thuneihnak cu mi a zirhnak, khuavang a dawi theinak le misual a ngaidam theinak parih hmuh theimi a si. Jesuh amah in, “Kei cu Milai Fapa ka si ih misual pawl sualnak ihsin luatnak dingah ka ra a si,” a ti.\nMarka in Jesuh thu a ngan tikah tluang zetin a ngan. A ṭongmi le a zirhmi hnakin a tuahmi kha thupi sawn in a la ih a ngan. Baptisma petu Johan thu malte a sim hnuah Jesuh ih baptistma a laknak le sualforh a tuarnak thu a ngan ih cuih hnu ah Jesuh ih thuzirhnak le mi a damternak thu a ngan. Malte a hung rei deuh tikah a thluntu pawl in a thinlung an hmu thei deuh. Asinain a duh lotu pawl in an hua sinsin ve. A neta bikah Jesuh thinglamtah parih an khen-behnak le a thawhsalnak thu a sim.\nMarka Thuthang ṭha hin “Netnak,” pahnih a nei. A pahnih hin kulhte (parenthesis) sungih nganmi an si. Ziangah tile Marka ih a nganmi si loin midang ih ngan beetmi a si, tiah zumnak a um.\nThuthang ṭha thoknak (1.1-13)\nGalilee ih Jesuh hnaṭuannak (1.149.50)\nGalilee ihsin Jerusalem ah (10.1-52)\nJerusalem khawsung le kiangkapah zarh khat sung (11.115.47)\nJesuh ih thawhsalnak (16.1-8)\nJesuh ih langnak le vancung kainak (16.9-20)\nBaptisma Petu Johan Thusimnak\n1Pathian Fapa Jesuh Khrih ih Thuthang ṭha cu hiti in a si. 2A thokah profet Isaiah in:\n“Pathian in ‘Na hmaiah ka palai\nka thlah ding;\nNa hrangih lamzin sialtu dingah,’\n3Mi pakhat cu ramṭhingah a au ih,\n‘Bawipa ih hrangah lamzin sial uh,\nA fehnak ding lamzin kha\ndingter uh,’ a ti,” *1:3: Isai 40:3\n4Curuangah Johan cu ramṭhing ihsih a ra ih baptisma a pek hai ih thu tla a sim phah vivo. Mipi pawl kha, “Nan sualnak sir uhla baptisma lak uh. Cuticun Pathian in nan sualnak a lo ngaithiam ding,” tiah a ti. 5Judea peng le Jerusalem khawpi ihsin mi tampi Johan ih thusimmi ngai dingah an ra. Ah sualnak ah phuang ih Jordan tiva ah baptisma a pek hai.\n6Johan cu kalauk hmulih tahmi hnipuan a hruk ih a taai ah savun taaikhap a khap. A rawl eimi cu kharbok le hramlak khuaitizu an si. 7Mipi hnenah, “Ka dungih a ra dingmi pa cu keimah hnakin a nasa sawn a si. Kun tahrat in a kedam hri phoih saktu ding hmanah kei cu ka tlak lo. 8Kei cun tidai in baptisma ka lo pek. Asinain anih cun Thlarau Thianghlim in baptisma a lo pek hai ding,” tiah a ti.\nJesuh Baptisma Le Hniksaknak\n9Cuih hnu rei loteah Galilee peng Nazareth khua ihsin Jesuh cu a ra ih Jordan tiva ah Johan in baptisma a rak pek. 10Jesuh cu ti sung ihsin a hung suah vete in van a ong aw ih Thlarau cu thuro bangin a parih a rung fut kha a hmu. 11Van ihsin aw pakhat a rung thang ih, “Nangmah cu ka duhdawtmi ka Fapa na si. Na parah ka lung a kim ngaingai,” tiah a run ti.\n12Hmakhatteah Jesuh cu ramṭhing ah Thlarau in a fehter ih 13cutawkah ni sawmli a um ih Satan in a hniksak. Ramsa pawl thawn an um. Asinain vancungmi pawl in an rung tuamhlawm.\nJesuh In Nga Kaitu Pali A Ko\n14Johan kha thawngih an thlak hnuah Jesuh cu Galilee ah a feh ih Pathian ih Thuthang ṭha a sim. 15“Tikcu a kim zo ih Pathian Uknak a nai zo. Nan sualnak pawl sir uhla Thuthang ṭha cu zum uh,” tiah a ti.\n16Jesuh cu Galilee Tili kapih a feh laiah ngakaitu pahnih Simon le a nau Andru kha sur in nga an kaih rero laifang a hmu. 17Jesuh in an hnenah, “I thlun uhla milai kaitu ah ka lo tuah ding,” a ti. 18Hmakhatteah an sur an taan ih amah cu an thlun.\n19Hla deuh a va feh ih Zebedi ih fapa Jeim le Johan te unau hnih a hmu. Anmah cu an long sungah an um ih an sur an tholh rero. 20Jesuh in a hmuh vete in an pahnih in a ko. Cuticun an pa Zebedi le an hlawhfa pawl cu long sungah cun an taan ih Jesuh cu an thlun.\n21Jesuh le a dungthluntu pawl cu Kapernaum khua ah an ra ih a thaisun Sabbath ni ah Jesuh cu pumkhawmnak inn Sinakok ah a feh ih thu a zirh. 22A thuzirh daan a theitu pawl cu an mang a bang ngaingai, ziangah tile Daanthiam pawl vek a si lo, anih cun thunei zetin a zirh a si.\n23Cuih caanah khawsia in a polhmi mipa pakhat cu Sinakok ah cun a ra ih, 24“Nazareth mi Jesuh, ziangso kannih in hai? Kanmah siatsuah dingah maw na rat? Zo na si ti ka lo thei: Pathian ih thlahmi Mi Thianghlim na si,” tiah a au ciamco.\n25Jesuh in khawsia cu, “Daite in um aw! Kha pa sung in suak aw!” tiah thu a pek.\n26Khawsia in cupa cu nasa zetin a thin ih ring zetin a auter hnuah a suak. 27Mipi cu an mang a bang ngaingai ih pakhat le pakhat, “Ziangvek thu so a si? Zirhnak thar phun khat maw a si? Hi pa hi khawsia parah thu a nei ih ‘Suak uh!’ a tile an suak fawn,” tiah an ti aw.\n28Cuticun Jesuh thuhla cu Galilee peng khuazakip ah zamrang zetin a thang.\nJesuh In Mi Tampi A Damter\n29Jesuh le a dungthlun pawl cu Jeim le Johan tel in, sinakok ihsin an feh ih Simon le Andru inn lam pan in an feh. 30Simon ih pizon kha khurhnat in a na ih a tho thei lo; Jesuh a thlen vete in a nat thuhla cu an sim. 31Mina hnenah cun a feh ih a kut a kai ih a thawhter. A khurhnat cu a reh lohli ih anmah a tuamhlawm thei.\n32Ni a tlak ih zanlam a si tikah mipi in mina hmuahhmuah le khawsia ih polhmi pawl kha Jesuh hnenah an rat pi. 33Cuih khuaih mi hmuahhmuah cu cuih inn hmai ah cun an ra tong khawm aw ṭheh. 34Jesuh in an natnak phunphun kha a damter ih an sungih khawsia pawl tla a dawisuak ṭheh. Khawsia pawl cu kam khatte hman a ṭongter lo; ziangah tile zo a si ti kha an thei.\nGalilee Ah Jesuh Thu A Sim\n35A thaizing, zingthlapit ni suah hlanah, Jesuh cu a tho ih inn ihsin a suak. Hnarpawn ah a suak ih mi um lonak ah thla a cam. 36Asinain Simon le a rualpi pawl cu amah hawl ah an feh ih, 37an va hmuh tikah a hnenah, “Mi hmuahhmuah in an lo hawl,” tiah an sim.\n38Asinain Jesuh in, “Hi kiangkap khua pawl khalah kan feh vivo ding, ah hnenah thu ka sim ve ding, ziangah tile cucu ka rat hnawhsanmi a si,” tiah a ti.\n39Curuangah Galilee peng pumpuluk tlawng in sinakok ah thu a sim vivo ih khawsia pawl a dawi suak vivo a si.\nJesuh In Mi Pakhat A Damter\n40Phaarnat in a na mipa pakhat cu Jesuh hnenah a ra ih a khuk bilh in, “Na duh a si ahcun i thiangter thei ko,” * 1:40 Phaarnat ih a nami cu mi thiang lo an si, tiah an ruat. tiah bomnak a dil.\n41Jesuh cun a zaangfah ngaingai ih a kut in a hei dawh hnuah a tham ih, “Ka lo thiangter duh zet a si, thiang thlang aw,” tiah a ti.\n42Hmakhatteah a phaarnat cu a dam ih a thiang. 43Cule Jesuh in cupa cu a fehter ih, fektein thu a tiam, 44“Ngai aw! Hi thu hi zohman na sim lo pei. Puithiam hnenah va feh vurvo awla rak lo zohseh; cule mi hmuahhmuah in a dam a si ti an lo theihnak dingah Moses thupekmi vekih thawinak va pe aw,” tiah fektein thu a tiam.\n45Asinain cupa cu a feh ih a damnak thu cu hmunkip ah a than vivo. Cuih thu a rel tamtuk ruangah Jesuh cu khawsungah mi hmuhhngan in a feh thei nawn lo. Hnarpawn fianhrial sawnah amah lawng a um ih cutawkah hmunkip ihsin mi in an ra pan.


Daihnak thleng seh | VCTH\nDaihnak thleng seh\nHome » Cahram » Daihnak thleng seh\nBy vcth on January 31, 2016.\nVoikhat ah Cozah hnaṭuan pinsin Putar pakhat cu Phunsangtlawng pakhat kiangah a ṭhawn aw. Tlawngta tlangval huatsuak hoklak burkhat cu tlawng ṭum tinten putar pa inn kiang ihsin hnawmpung pawl, pungsia pawl nazi hret sung hrawng an tum sak ringring. Tlangval pawl cu putar pa an hnaihnok ngah mi kha nuam an ti zet. Cuntin tlawng ṭum tinten an tuah, thlakhat lai a si thlang.\nPutar pa tla cun pakhat khat ka tuah a cu tiah a ruat. Voikhat cu tlangval pawl tong dingin a timtuah. Putar pa cun tlawngval pawl hnenah, “Hey, val le uh, nan ti ṭha nasa. Nan pung tum mi awn ngai nuam ka ti zet. Kei tla ka tlangval lai ih ka paih bik mi cu hi vek a si. Curuangah nazi pakhat $5 ka lo pe ding. Zangfah ten nan tlawng ṭum tinten in tum sak uh,” tiah a ti.\nTlangval pawl cu an lungawi zet. Zarhkhat a rei hnu ah Putar pa cun, “val le uh ka pinsin ka khop kham nawn lo, ka fa le pawl in le peisa in kuat nawn lo. Curuangah nazi pakhat ah pia 50 lawng ka lo pe thei ding,” tiah a ti. Tlangval pawl an hotu pa cun thinheng nawn in, “ziang vekah ha in neih, nazi pakhat pia 50 hlawh ti cu, kan caan cem meimei, hih hna kan ṭuan lamlam nawn lo ding,” tiah a ti.\nCuticun putar pa cu thawnvang um lo in dai ten a um thei pan lo maw.\nRonmi: Let there be peace, Gentle Spaces News


Zohṭhimtlak Salai Cung Chin Thang: GCO Hrang $1000 Hlu - Chinland Today Media\nMay 19, 2017 4:37 am·0 comments\n‘Khua le ram hrangah micun an mah roriin an ṭuan. An titheinak zaten an suah. Kan niih rak ti theimi cu laihlum le a ṭuantu pawl ih tuahmi thawn cun tah ṭhimtlak a silo’ Salai Thang\nSalai Cung Chin Thang cun khua le ram hrang hmalaknak nei rerotu Global Chin (Falam) Organisation hnenah $1000 a hlu. Hi tiih a hlunak thu ah ‘Khua le ram hrangah micun an mah roriin an ṭuan. An titheinak zaten an suah. Kan niih rak ti theimi cu laihlum le a ṭuantu pawl ih tuahmi thawn cun tah ṭhimtlak a silo’ tiin Chinland Today Media hnenah a sim.\nSalai Cung Chin Thang hi EX. MP Pu Nah Thang (late) ih fapa a si. Tu fang hi United Nation hnuai ah hnaṭuan thupi zet kaiin a um. Myanmar ram ihsin B.Sc. Forestry a ṭheh ih, Bangkok ah M.Sc. a zir suak. Cutin tufangte hi Department of Peace Keeping Operation ah hna thupi zet a kai. USA, New York khawpi ah a innsang nu Saw Saw Thwe thawn an um.\nHivek mai phun le hnam ṭhansohnak ding hrang ih a sum le saw a hlan mihi mino tamzet ih kan zohṭhimtlak zet a si.\n‘Global Chin (Falam) Organisation a dinsuah hi ka lungawi zet. Kan Falam mi pawl in funkhawmtu pawlkom tumzet a si theinak ding hrang khal ka duh. Kan hnufual zikte lam nan hi tihi kan dinsuak theimi hi ka lungawi zet’ titla in Salai Thang cun a sim.\nGCO a dinsuah ni ah mi 36 pawl in tiamkamnak thawn sumburnak khal rak neiih, cutin Chin ramkulh ṭhansohnak ding hrang hmalaknak khal an nei thok rero zo.#


HLasak Thiam - Salai Israel VSL - Chinland Today Media\nHLasak Thiam – Salai Israel VSL\nIsrael Van Sui Lian Thutawi\nHminpum : Israel Vansuilian\nDuat kawh : Liante\nSuah ni : Sep. 10. 1990\nSuahnak hmun : Sunthla\nNu le Pa : Pi Thaneicang le Rev. Oral Siangzakhup\nUnau zat : Pa 6/ Nu 3 – Pa 3 (kei, nautabik ka si)\nUmnak : Yangon, Insein\nQualification : Phun10 awng, Bible tlawng kum2 kai\nRawlhmeh duhbik : Alu (patato)\nHobby : Bawhlungsit le Hlasak\nLeitlun ih damsan : Mi pakhat hnen ihsin a dikmi Duhdawtnak co ngah\ntheitu si! Mi pakhat hrangih Duhdawtnak dik pe theitu si!\nCabu duhbik : Bible si ko, nan ka nunpi thei loih ka zuam rero lai.\nHarsatbik can le nuambik can : Mai’ duhbik mi thawi’ tthenawk le\nduhbik mi thawi’ umtlang.\nFavorite song : Mirang ahcun – “You wanna make a memory” (Bonjovi),\n“Tomorrow” (Avril) Chin ahcun – ”Zilthlinem” (Cungaung),\n“Thaisun” (Kurbungbel) Kawl ahcun – ” A zin Lu babe ( Lay Phuy ) Khoh\nZu Cu ( Lin Lin ) pawl hi an si.\nThuken : Ziangtik hmanah ka bei a dawng lo ding! (never give up!)\nHnatuan : Hla(series) tuahnak ah hnatuan ka nei thei hrih lo.\nCT: Awnmawi lamih ke na rak kar thawk dan?\nIsrael: Cozah tlawngkai ka thawk hlan ihsin ka pai’ rawngbawlnak ah ka rak thlun ih hlasak (action song) in ka rak bawm ttheu. Cozah tlawng phun2 kum in Ttingttang ka rak tham thawk, ka paih nasa. Thiam\ncak tak in .. phun 4 ka kai ahcun mahte’n ttingttang thawn hlasak ka rak ttan thei. Stage par ngaingai ahcun “2008, Chin Kumthar Fanger, Yangon, Lion City Hall” ah ka rak kai/ sak thawk!\nCT: Awnmawi lamih na cangvaihnak ah dawnkhamtu na nei maw?\nIsrael : Nei tuk ko, tampi si. Cahnah parah cipciar ih ngan zik sehla cahnah in a daih ding ka zum lo.\nCT: Chin Elbum “Ka Ziangkim” timi rak tuahsak dingin ziangvekin na rak zuam, Bawmtu teh na nei mw? Na diriam ko mw? Kimcang deuh in in ruah aw.\nIsrael: Ok. Kimcang deuh in ti aw. Kum ’17? ka ti ah “2008, June” ah ka pai’ hnenah ka pate (Rev. Richard Zahleihlal) ih “Mupi bang in le Setan a duai” timi Elbum kha tuah sal ding in zangfah bawmnak ka dil. Nan, a lunglut zawng ih dil dan ka rak thiam lo ruangah si ding.. ka duhthusam cu a kimcang thei lo. Cutin thlakhat rei hnu “July” ah “Ka ziangkim” timi duhdawtnak hla hi Ks.60000 te’n ka rak zuam thawk!\nSponser khal ka nei lo. Awkam thazang lamin bawmtu rualtha cu an um. Ka duhdawtbik mi in thlacamnak thawn taimak suah in in zuampi na sa. Hla lam khalah ka U Lalcungluai in duhsaknak thawn a mai’ phuah mi fing 8 rori I tthen ih Harmony khal i sak sak bet! P.T ngilneihnak zarah harsatnak phunzakip tuar phahin ‘Elbum’ pakhat ka ttheh suak thei ih ka di a riam nasa. Ziangmi bikah.. ziangtivek in.. ziangtluk in a har ticu a rapthlak tuk lawmmam ih a rel dan ding bik khal ka thiam thei hrimrhim lo.\nKa tongkam in a daih lo si bik ko. Ka hngilh thei lo mi pakhat te cu .. hivek dinhmun tiang thlen thei dingih “Lian, zuam aw/ tuah aw/ na hlawhtling ding/ a cangthei lo mi thil a um lo/ ka theitawk in ka lo ttanpi ding” tiih bawmnak, thazang i petu hmaisabik ka rualduh ‘Salai Mazawn’ ih duhsaknak awkam thlum tehi tuini tiang ka hnathlam te ah a um ringring….! Ka lungawi em. Cutin ke ka kar vivo ih .. tutiang hi ka thleng thei a si bik ko. Ka zuam sinsin ko ding.\nCT: Na Birthday Concert “One Man Show” na tuah mi hikum ziangzat na kim nak saw a si? Hla ziangzat na sak? Awnmawi tumtu pawl teh? Kimcang in in ruah aw. Na hlawhtling in na thei aw mw .. etc..?\nIsrael : Tuittum Birthday Concert “One Man Show” hi kum 21 ka kimnak a si. Hla fing23 ka sak. Himi ding in kan dung August thlathawk ah Tahan ah ka ra tawlrel. August 22 ah Yangon ka kir sal, cun Sep ni 1 zaan ah Yangon in Music players pawl thawn kan pawk khawm hai.\nSep 3 zing ah tluangte’n Kalay kan thleng. Sep 4 sun in “reharsal” kan thawk hngalh! Show ih in tumsak tu pawl hi Guiters & Arrange ah Salai Bawite (Ygn), Bass hi Phyoway (Kalay), Drum Salai Pipi (Ygn) le KB ah Salai Bawicinthang ( Kalay) pawl an si. Harmony lam in Salai Thlapi (Ygn) le Salai Laltumsang (Aizawl) nih in bawm. Ramsung Ramleng timi Duet hla ah EstherVan (Kalay) in in sak bawm ve. Programme a hrek kan thleng ih Hla fing10 ka sak ttheh ciah ah Lalhumthang “mama” (falam) in “Michael Jackson” lam thawn in ra lawm pi ve. Hlawhtling ko..! Pathian zangfahnak le rualpi tetei’ thlacamsaknak ih zarah tluangte’n ka ttheh suak thei si. Ka lungkim nasa.\nCT: Himi na Birthday Concert “One Man Show” na tuah laiah ziangvek in feeling na nei?\nIsrael : Aa.. feeling cu …a mak nasa. Ka lungkim zet, voikhatnak ticu ka di a riam lo nak khal a um hnuaihni ko. Umm.. a phunphun in si ko. Lung khal a awi … riah khal a sia. Ka hni (smile) rero ko nan ka\nttah a suak thei nasa, keimah te lawng ka um caan ah tla cun…….!\nCT: Awnmawi ih a thawknak in sim thei pei mw?\nIsrael : Sim thei ee. Kei ka ngaidan (feeling) in cun.. Riahsiatnak le harsatnak a tam asilen Awnmawi cu a thlum sinsin si ko. Thinnaa zet le ninghang zetih Music ngai/ hlasak hi Awnmawi ih a thawtnak bik cu a\nsi. Ziangah tilen… ‘Hla’ hi ‘Thu’ ihsin ra mi a si vek in, ‘Thu’ a um ruangah ‘Hla’ a umih .. ‘Hla’ a um lawngah ‘Thu’ khal hi a famkim thei ve. Himi thawn pehpar aw in… Leitlun mifim (scientists) pakhat\ncun .. “Hlasak tu pa cun a riahsiatnak pawl a hloh ter” ,”Siangpahrang pa’n Awnmawi a duh asilen A Ram a ttunghmun ding” ti’n Awnmawi ih thawt dan le thlum dan zia hi ca in a rak ngan dah ih tu ahcun “Awnmawi thufim” ah a hung cang lanta.\nCT: Awnmawi thu thawn pehpar aw in kan Chin Miphun hrangah ziangtivek in sunmang na nei?\nIsrael : Umm..! Kan Chin Mino pawl Leitlung Level in Awnmawi lam ih mit vang sinsin ding. Awnmawi lam ih fehtu pawl nun ziktluk tak in ih an feh vivo thei ding ih kaihhruai. Kan Chin Awnmawi hi CD/ VCD/ Zuk nung Quality sang sinsin ding in. Awnmawi rawngbawlnak tumzet khal din suah thei ka beisei.\nCT: Elbum na tuah bet tum mw?\nIsrael: Aw, thla ka cam rero ko. Tuah thei bet ka beisei nasa.\nCT: Kan Chin Awnmawi ih na lungkimnak le lungkim lonak?\nIsrael: Chinmi awnmawi lam feh kan tam vivo thlang ih a lungawi um. Chinmi kan thangso na sa in ka ruat ih ka lungkim na sa. Kan pu le san vun ruah cun lei le van in kan thlau aw thlang. Tha pek awk khal kan thiam zet ih a phur um deuhdeuh. Minopawl kan zuam sinsin kei uh, Kan Chin Awnmawi lamaih ka lungki deuh lo mi cu “Thangthatnak Hla” lam in siseh “Duhdawtnak Hla” lam khal in siseh “series” suah thei an tam vivo, lungawi um nasa. Nan..Kan hla pawl hi a thluk a bang aw tuk rori, ‘one colour, one beat’ deuh thaw hi a si hluh ih tutiang ah.\nKhui kan hun suah ih a hla fing zate tluk in “Country, ginggit..ginggit” ti a si lai mi te hicu …. rei nawn hram hlahseh! Cu le Hla CD/ VCD /Zuk nung kan tuah tik ah kan uluk lo deuh. Ka tuah thluh cun a tawk kan ti deuh khi a bang. Quality a hniam tuk deuh. A cang thei le pawisa ( bawmtu ) tha zet nei in tuah thei seh la a tha. A tumtu lam khalah uluk zet in an tuah thei ding. Cun Hla kan ngai tuk ah Rock a sak a si le Rock feh dan in ngai thei sehla, Hla pakht in feh dan a nei, cui hla pakhat in aw feh dan, aw rem dan, aw pek dan ding a hla le a san in zir in a um.Country a si le Country aw le Music in ngai thei sehla a tha. Cu lawngah hlasak thiam le awnmawi tum thiam\nkan theithei ding.\nCT: Ziangruangah hlasak thiam le Tingtang tum thiam pawl in rittheihnak siivai an tham ttheu?\nIsrael : Aa.. Hrekkhat cu mipi ih sak ngam lo/ tum ngam lo ruangah sii an tham ttheu. Tthenkhat sawn le malte tal rii caci deuh locun “mode” a tha thei lo ee ti tu khal an um. Kei ka ruahdan ahcun… ka theihdan ahcun… Music le Rittheihnak sii hi zianghman pehtlaihawknak an nei lo. Music timi cu …kan rit khalle music a si ko ih rit lo khallen music a si thotho ko. An tum le an sak can ih “mode” timi cu ‘rit’ lawng ih ra suak thei mi a si hrimhrim lo. ‘Rit’ ruangih ra suak mi cu “mode” diktak si sawn loin “ngamhuai/ ralthatnak sawn men khi a si. “Mode” timi cu ir-awm lungsung ih mahte hung puaksuak mi khi a si\nCT: Na hla phuah mi le sak mi lakih na duhbik mi hla?\nIsrael: Ka phuah mi ahcun “sunthim” ka duhbik ih ka sak mi ahcun “A Hnin lo” Salai Mazawn ih phuahmi ka duhbik!\nCT: Hlasak thiam si dingah ziangmi pawl a thupi?\nIsrael : Ei le in lam hi ralrin thiam zet a thupi, a riim/ a thak/ a al/ a thlum tuk mi/ kuak le kunzar tivek tla hrial thei sehla! Hrial thei lo hmanah supaw deuh in a ei-in dan thiam sehla a duh um bik. Cun, ringring(regular) in sak paih a ttul tuk! Exercise tuah khal hi a tha zet!\nCT: Ziangruangah hla na sak ti lo sut sehla?\nIsrael: P.T ih i pekmi laksawg ti’n ka ruat. Ka duhtuk mi, ka paihbik mi, ka tumtah mi a si ruangah si bik ko.\nCT: Zunghruk bun dingin Lengdawh vek na hual zo mw?\nIsrael : Umm.. kan hual aw tawn. Asinan, P.T samhrisih si thei hram ding in thlacam natsat a thupi in a ttul tuk ko.\nCT: Lungkuai ih hlasak le hlaphuah hi hmual a nei deuh cuang ngaingai mw?\nIsrael : Nei deuh ti men lawng si loin, a nei tuk cuang rori. A phuahtu le a saktu hrang khalah, a rak ngaitu hrang khalah hmual a nei cuang tuk si. Mai’ tawnmi le mai’ tuarmi a takih vun sak/phuah/ngai cu a puak tha lawlaw. A takih tuar lo le tawng lo hrang ahcun.. a mawi zet hmanah ruh le thlik muril tiang a kheng ban thei ngaingai lo.\nCT: Na hmin Israel timi te na ngah dan?\nIsrael : Ka pate (Rev. Richard Zahleihlal) a dam laiah, ka pa hnenah fapa te malsawm ka dawn thei bet a si le a hmin ah “Israel” tihi ka sak tengteng ding a ti ih rei hlanah mual in liamsan. A thih hnu kumkhat a kim hlanah kei ka suak ih ka pate hngilh lo nak ah “Israel” ti’n in ko ih, cucu ka co ngah dan a si.\nCT: Thaisun ihsin hla na sak ngah nawnlo ding ti’n Acozah in lo kham sehla ziangti’n..?\nIsrael : Mai’ duhdawtbik mi Co ngah lo cun “Nun man nei lo” ka si ding ih ..ka tumtah mi Hlasak ngah nawnlo ding in ti cun “Nung cing ih Thi” ka si tengteng.\nCT: Ttingtang lo tumtu lakih na duhbik mi zo a si ti lo sut sehla, ziangtin na sang pei?\nIsrael: Salai Bawite hi keimah i tumsak hlan pi khal in ka duhbik mi Players pakhat a si ih “Ka Ziangkim” timi Elbum ah i tumsak ngah ih ka lungkimtuk! Ka duhbik khal a si ko.\nCT: Kan kirsal ding.. na suahni Concert kha sumpai ziangzat hrawng na cem? Bawmtu teh na nei mw?\nIsrael : Haha..ha.. hnih lamlam a suak! Ting11 hrawng a suak. Sponser um lo. Pathian zarah Leiba Ting7 lenglo ka nei thei a si cu, a thawk in cem tiang “cawicawp” si thluh ko. Rualpi tete nih thlacam saknak le thazang peknak thawn in bawm. In ttanpi hai nasa. Ka lungawi em.\nCT: Nangmah vekin Hlasak ttheu pawl hrangah ziangmi cah na duh?\nIsrael : Mai’ tumtah mi ah “beidawng lo” te’n kekar sinsin uh!\nCT : CT Lenglu pawl hrangih na thucah?\nIsrael : CT Lengtu nan zate’n…thiam cuang/ thei cuang/ fim cuang ka si lo nan “zianghman a si hnai lo” ti siang lo te’n tuittum “Birthday One Man Show” khalah tha in pe/ in ttanpi/ in sunlawih pi cio ih simcawklo lungawinak tampi ka nei. Hmailam can khalah nanmah(upatmi) pawl ih duhsaknak le zangfah bawmnak zarah Cungnungbik Pathian in hlawhtlinnak thawn lam in hruai vivo hramseh! Duhdawtawknak in ziangkim a neh ih… ttanrual tlangnak in ziangkim a ti thei” ti hi kan thuken si thei cio ding in …..! Ruahnak ka pek duhmi cu…….. CT thuthang hi a cak na sa ih, CT West sungih thuthang pawl hi Lai Khawte khalah cahnah par rori ah siar ding um thei sehla, kan Chin Miphun kan fimfar thei deuh ding.\nCT: Nangmah lo pehtlaih duhtu pawl hrangah ziangtin an lo pehtlaih thei ding?\nIsrael : Awle, ngah tuk ee.. keimah ka lungawi sawn lam ding si. “israelselawn@gmail.com” le “kaziangkim@gmail.com” ahhin paih tiktik/ duh tiktik ah pehtlaih theih a si ko. Lungawinak tampi ka nei..!


Chin TV:Obama Care Interview (Chin Subtitle)\nAdded on : 12-21-2013\nObama Care @ Affordable Care Act Interview\nNan zaten nan dam cak cio ding tiah zumnak kan nei. USA Cozah kumpi le US ram mipi pawl in kan buaipi bikmi le kan theih a tulzetmi leh kan neih tengteng dingmi Obama Care @ Affordable Care Act Health Insurance thu cu Chin TV ah felfaiten zoh theih in a um zo thu kan lo than a si.\nObama care um tu dan in simfiangtu ding ah covering Kids & Families of Indiana ih an deputy director Mr. Paul Chase thawn hmaiton thusuhnak amai zung rori ah kan nei thei a si.\nHimi interview tuahmi cu Chin mi lawng hman siloin Kawlram mi hmuahhmuah in zoh le kan theih a tulzet mi a si ruangah nan rualpi pawl hnen khal ah simsawng vivo ding ah kan lo sawm. Chin TV catbang loin thazang in pek nak tlun ah lungawinak simcawk lo kan nei a si.\nChin TV - Interview with Cung Lian Thawng\nChin TV Interview Pu No Than Kap Part 1\nChin TV in nan kut kan lo kai a si. Kawlram Chin State sung khal ah hlasak thiam milar sang pakhat a si ve mi Salai...\nPublished on Sep 4, 2013 Chin Kum Thar Puai (Chin New Year Festival-2013) hrang CCUSA in Chief Guest ih sawm...


Ralkap Hnenih Thuthup Simtu Dalan Nupa Cu Meithal In Kah An Si ih An Pa Sawn Thi – Vapual Auaw\nSagaing ramthen Taze myo mahamyaing veng ih U Thein Shwe Aung le a nupi Chaw Suh cu ralkap hnenih thuthup an sim ringring ruangah mipi humhimtu lam cun tuini may 23, zinglam nazi 8:15 hrawngah inn sung an umlai cu meithal in an kap ih an pa sawn a thi.\nU Thein Shwe Maung cu Taze myone ah raklap in anmah thuthup simtu dingah a hlan ihsin an rak hman ringringmi a si ih ,ram buai hnu khalah an hmang tangkai peh. A hlan ahcun Taze myone sungih thing phur thup tivek an um asile ralkap hnen ih sim thuptu hna a rak tuan. Ralkap in rampi thuneihnak an lak hnu ahcun ralkap dokalh ih mipi cangvaih dan cu ralkap pawl hnenah a sim theu.\nCuvek ruangah mipi kilhimtu pawl cun,tuini may 23 .zinglam nazi 8:15am hrawngah an nupa in inn sungih an umlai cu meithal in an kap. Meithal kahnak hriamhma ruangah an nupa cun Shwe Oo sizung ah fehpi an si ih sizung ahcun an pa U Thein Shwe Aung sawn cu a thi. An nu cu sizung ah tuamhlawm rero lai a si tiah Taze Agency News cun mipi theihternak an nei.


Israel hnam hlo kan si tiawtu Mizo 200 luan cu Israel ram ah thleng suak zo | Falam Online Media\nDecember 16, 2020 December 16, 2020 Ni Hnem Sung\t0 Comments\nJews ciithlah ka si tiawtu India ih um mipum 252 cu an umnakding Israel ram ah tluang himdamten an thleng suak thei thu theih a si.\nTuhlan kum 2700 luan zo, Assyrian Empire san lai ih Israel ram ihsi hnon a simi Menashe ciithlah Bnei Menashe miphun ka si tiawtu pawl an si ih mitamsawn cu Mizoram ih um an si.\n252 members of the Bnei Menashe lost tribe arrived in #Israel from #India Tuesday, facilitated by the Ministry of Aliyah and Integration and @shaveiisrael.\nHailing from northeast India, the Bnei Menashe have preserved the #Jewish tradition across generations. pic.twitter.com/4Xxgaev6ch\n— TPS – Israel's News Agency (@TPS_News_co_il) December 16, 2020\n“Bnei Menashe community mipum 252 cu December 15 ah Israel, Tel Aviv khua, Ben-Gurion airport ah nunthar thoksal dingin an thlengsuak” tiah PTI in a tarlang ih innsungsang 50, innsang nei hrihlo mipum 24, naute 4 le kum 60 luan mipum 19 pawl an si tiah an tarlang.\nBnei Menashe community rual cu Israel hnamhlo hawlsuakding ih hmalaknak rak nei rero zotu Shavei Israel Organization (NGO) tawlrelnak in Israel ram ah an thleng thei mi a siih SIO ṭuanvonei mipakhat cun “quarantine lutter an si lawk dingih Hebrew zirnak le Jews miphun sithei dingih tuah ṭulmi hmalaknak thlathum sung an nei ding. Cuhnu ah Nazareth Illit area ah umhmun khuar dingin kan tawlrel ding” tiah PTI hnen ah a sim.\n252 Juifs indiens de la communauté bnei Menashe ont immigré en Israel aujourd'hui.Ils font partie de la tribu Menashe, l'une des tribus perdues d'Israël, qui a été poussée à l'exil par l'empire assyrien il y a environ 2700 ans.\n— abraham ben isaac (@abrahambenisaac) December 15, 2020\nSephardi miphun hotu Rabbi Shlomo Amar in Bnei Menashe cu Jews hnam hlo 10 lak ih telve an si tiih a pom hnu 2005 kum ihsin India ram ih um Bnei Menashe community mipum 2,437 lenglo cu Israel ram ah an vai zo a si.\n← Leitlun Inn Ṭhingbik cu a Luahtu umlonak Kum 100 a kim zik thlang?\nPasal That puhtuar Mary cun keimai` Thatmi a si lo a ti →\nTulai, Twitter ih lar Zuk polawnak : Hram/Hnah ro lak ah RUL a um, na hmu thei maw?\nOctober 11, 2020 October 11, 2020 Ni Hnem Sung 0


Hakha Le Falam Timi Lungput Nei Lo Ten – Chin World News Evening\nAtanglei kan chiahmi cabia hi ahman ngai tiah ka ruah. Hakha Thantlang Falam tibantuk lungput kan ngeih ding a si hrimhrim lo. Chinmi cu unau kan si caah lungthin khat ruahnak khat in kal a hlang ding kan si. Hmunkhat ah ttanh ttiin hmai kan fong ding a si.\nHakha Le Falam Timi Lungput Nei Lo Ten. MMID ih top 3 tiang thleng Benjamin Sum le Esther Dawt Chin Sung tei pahnih ruangah Hakha le Falam tin hua aw lo hram uh si! Hakha lakah Benjamin Sum dinpitu le uartu tampi an um vekin Falam lak khalah Esther Dawt Chin Sung dinpitu le uartu tampi an um ve thotho.\nHakha News ah Benjamin Sum an run sawisel rero hi kan unau Hakha lala sung ihsin rak ngaih lo tu tampi an rak um. Simduh sawn cu Hakha le Falam ti lam zawng si lion uarmi sawn tin si sehla. Party ah Falam, Hakha, Matupi, Tedim tin lungrualnak sutpi ban an phun rero laiah MMID hin in țhențhek in in hua awter thluh hram hlah seh. Salai Vahui. Credit: Vahui Auaw (Chin News)


Bible Facts - Chinland Today Media\nOctober 15, 2012 5:04 am·0 comments\nFrancis Lal Uk\n1. Bible sungah, Bible sungih um lala mi thu phuancianak (or) a cangzo mi thu phuancianak (prophecy) caang 3200 a um ih a cang hrihlo mi thu phuancianak caang 3100 a um.\n2. Kum zabi 19 lawngih an theihmi ‘hmuh theilo mi thil (invisible element) a um’ timi cu Hebru 11:3 ah a rak um zo.\n3. Lawng an tuah tinten a kauhlam ih let 6 ih sau in an tuah t’heu. Ziangah tile ti parah hninlo/canglo dingih feh thei dingih pianhmang (dimension) t’habik a si. Cuih zoht’himding pianhmang (ideal dimensions) cu a hlan kum 4500 lai ah Pathian in Noah hnenah a rak sim zo (Gen 6:15).\n4. Mifim pawlin tifinriat cu vanruahti le tiva pawl luang lut mi lawnglawng a si tiah an rak zum. Kum 1970s lawng ihsin tifinriat tawdeng ah tiputnak a um ti an hmu lai. Cumi cu kum 2000 lenglo reizo ah Bible in a rak sim cia (Job 38:16).\n5. Jonah 2:5-6 sungih tipithuamthum tangih hrampi le tlang pawl an um thu khal mifim pawlin kum zabi 20 lawngah an run hmu thei.\n6. Kum 1900 hlan ahcun thii (blood) hi kan taksa sungih hnat’uantu cell pakhat men fangah an rak ruat. 1900 hnu lawngin nunnak ih hram cu Thii a si ti an run thei. Bible cun a hlan kum 3000 rei lai ihsin a rak sim zo (Lev 17:11-14)\n7. Kum zabi 19 hnu lam ihsin mifim pawlin, kan ruangpi hi element 28 kom khawm mi a si thu le, cumi an zaten leilung ihsin ngah theimi hlir a si thu an run hmufiang. Bible cun leivut ih tuahmi kan si thu(Gen 2:7, 3:19) ah a rak sim ziar zo.\n8. Tuisan mifim pawlin vandumkulh (universe) cu ci 4 in a tuam ti an hmu fiang. Cu pawl cu : caan (time), tlolak (space), thil (matter) le tha (energy) pawl an si. Cuih thil pawl cu Bible hmaisabik caang 3 sungah a kim zo. Gen 1:1-3 tiang kan zoh a sile hitin kan hmu:\n“A hmaisabik ah (caan), Pathian in Lei (thil) le Van (tlolak) a sersiam. Tleunak (tha) umseh a ti”\n* Hih thil ci 4 lobak thildang hmuh bet mi a um nawn lo.\n9. Kum zabi 15 hrawngih an run nemhnget thei mi ‘Leilungpi a hlum’ timi thu cu BC 700 kiangkap hrawngah Bible in a rak tarlang zo (Isaiah 40: 22) (Hminsin: Kan Falam Bible Thianghlim ahcun ‘a hlum’ timi a tel lo.)\n10. Bible sungih thlacam lang hmaisabik cu Gen 4:26 ah a si.\n11. Semtirnak 1:20-22 sung vek a si ahcun Arti hnakin Ar a um hmaisa.\n12. Bible sungah ‘Uico’ timi vei 14 a tel ih, ‘Kiosa’ timi vei 55 a tel. Zawhte cu veikhat hman a tel ve lo.\n13. Jesuh dungthluntu lakah Jesuh thih lai hmutu cu John lawng a si.\n14. Saam 118:8 cu Bible ih a lai cekci a si ih, “Milai rinsan hnakin Bawipa rinsan a t’ha sawn” ti a si.\n15. Bible sungah mah le mah that aw vei 7 a um.\n16. Bible sungah Bung (chapters) 1189 a um ih Caang (verses) 31173 a um. (KJV)\n17. Saam 117 hlan ah Bung (chapters) 594 a um ih Saam 117 hnu khalah Bung 594 a um ve.\n18. King James Bible ih OT ah t’ongfang 592,439 a um ih cafang 2,728,100 a um. NT ah t’ongfang 181,253 le cafang 838,380 a um. A zate kom in cafang 3,566,480 a um.\n19. Bible ih t’ongkam netabik cu ‘AMEN’ ti a si.\n20. Bible catluan saubik cu, Esther 8:9 a si ih, t’ongfang 89 le cafang 425 a um.\n21. Bible sungih t’ongfang saubik cu ‘Mahershalalhashbaz’ timi a si. (Isaiah 8:1)\n22. Manuscript hlunbik, kimcang deuhbik le tuisun tiang him lai umsun cu ‘Codex Vaticanus’ a si ih kumzabi 4 le hrek hrawngih an hmusuak mi a si ih tu ah Vatican Library ah a um.\n23. Bible ih Vate lang hmaisabik cu Tlang-ak a si ih Seemtirnak 8:7 ah a lang.\n24. Bible sungah ‘Christian’ timi t’ongfang vei 3 lawng a lang. (Dung 11:26, 26:28 le I Peter 4:16).\n25. Bible sungah ‘Eternity’ timi vei 1 lawng a lang ih Isaiah 57:15 ah a si.\n26. Bible ah pi (grandmother) timi vei 1 lawng a lang ve ih II Timote 1:5 ah a si.\n27. Bible sungah ‘Lord’ timi vei 1855 a um.\n28. Bible sungah thumkom (trinity) timi veikhat hman a um lo.\n29. Christian sungah kawhhran (denominations) 34,000 hrawng a um.\n30. Bible sungah Jesuh in minaa vei 23 a damter ih, khawruahhar (miracles nature) vei 9 a tuah. Taht’himnak vei 40 a hmang.\n31. Bible cu a awsuak ih siar dingin nazi (70) hrawng a rei.\n32. Bible sungih riahsiat thlakbik caang cu Mark 15:34 (Ka Pa ziangah so i tlan san?).\n33. Bible ah Hebrew t’ongfang bangaw lo 8,674, Greek t’ongfang bangaw lo 5,624 le Mirang t’ongfang bangaw lo12,143 an tel.\n34. Bible sungah ei in/rawl dangdang 49 a lang.\n35. Bible ah ‘God’ timi vei 4370 a lang.\n36. Bible cang lakih theitu nei tambik cu Genesis 1:1 a si.\n37. Saam cabu sungah t’ongfang 43,743 a um ih, III John ah t’ongfang 299 a um. Tambik le malbik an si.\n38. Bible Bung khat sungih bang-aw tambik cu Saam 107 a si. (Saam 107:8, 15, 21 le 31 pawl an bangaw t’heh)\n39. Bible ih Bung le Cang bun hmaisabik cu kum 1560 ih Geneva Bible a si.\n40. Bible sungih ngan hmaisabik ih ruahmi cu Job cabu a si ih BC 1500 hrawngih nganmi a si tin an zu.\n41. Bible sungih ‘thusuhnak’ (Question) hmaisabik cu “Adam khoiah na um?” timi a si.\n42. Bible sungih Vancungmi hmin lang pathum pawl cu: Gabriel, Micheal le Lucifer an si.\n43. Bible sungah thusuhnak 3294 a um.\n44. Cite timi hi Bible sungah vei 30 lenglo kan hmu thei.\n45. Bible sungih t’ongkam hmaisabik cu “Tleunak umseh” timi Pathian t’ongkam a si (Gen 1:3).\n46. Bible sungah milai ih t’ongmi hmaisabik cu, Gen 2:23 a si ih Adam in a nupi a sunlawihnak le hmin a saknak a si.\n47. Dungthluntu lakah tar thihih thi cu Johan lawng a si.\n48. Kum 1957 lawngih an run theihfiang mi Kua dumpi (black hole) thu cu Isaiah 50:3, Jude 1:13 le Matt 25:30 sungah a rak rel cia thluh zo.\n49. “Antichrist” timi t’ongfang cu Bible sungah ‘John’ lawngin a hmang. John cakuat ah vei 3 a hmangih Thuphuan ah vei 1 a hmang, a zaten vei 4 a hmang.\n50. Falam Bible Thianghlim lettu Dr. Hre Kio in, Puithiamhnat’uan (leviticus) hi leh harbik, Saam (Psalm) hi leh olbik a si a ti.\nNoah Lawngpi Turkish tlangah an hmu\nKan Phone Kan Duh Nan, Ziangah Phone Call Kan Duh Lo?


Vanzam Parah Nau Nei; Naupai Theiaw Lo - Chinland Today Media\nVanzam Parah Nau Nei; Naupai Theiaw Lo\nMay 13, 2015 1:14 am·0 comments\nChloe le a nu\nCanada ihsin Tokyo ih zam ding mi vanzam parih to Canada nu cun a nua pai le pai lo khal thei lo in ruahlo pi’n vanzam parah nau a nei.\nAda Guan in leitlun nu pawl ni, May 10 ah fanu duhum te vanzam parah a nei. Canada ihsin Japan lam pan ih sml 10 lenglo vanzam an to rero laiah a pum a na thutthi ih cutin naute hi a nei cih. Nupa nei aw thar an siih an fatir a si.\nVanzam parih um sibawiin IV le Tylenol tivek natsawknak an pe nan a reh lo. Mi zaran tonak ihsin sumdawng milian deuh pawl ih tonak hmun ah an thawn. Cutin a pum a na sinsin. A pum ihsin thil ziang si maw suak vekin a thei aw ih a zoh cu minung lu a hmu. Cutin naute cu damten a nei tiin Global News cun a tarlang.\nVan zam parih to pawl khalin Pilot pa ih thuhla a than hlan sung cu zianghman an thei lo. Vanzam totu zaten an lungawipinak hla an saksak ih an phur tlang zet titla in thuhram lakan cun a tarlang.\nGlobal News ih a sim dan ahcun naute nu hin nau a pai le pai lo zohter dingin sibawi hnenah an rak feh nan nau a pai le pailo an theilo. A rit lam a kai zet in a thei aw nan, nau a pai ti a thei aw lo tiin Wesley Branch cun a sim.\nAn naute hmin ah Chloe tiah an sak. Vanzam ihsin naute le a nu khal him dam te in an tum ram an thlengih mipi pawl khalin lungawipinak thawn an rak hmuak.\nCanada vamzam ah naupai mi zarh 36 tiang cu to an siang. Naute hi a tlangpi thu in zarh 40 tlun lamah an nei theu.#\nChloe a pa in a cawi\nLinghnin in Japan Ram Hruut\nWipha Thlisia Ruangah Japan Ah Mi 17 Thi, 50 Lenglo Hlo


Kum 16 mi in A Nu le Pa thattu Taliban ralkap pathum a Kaap that | Falam Online Media\nAfghan fala note in an tualhmai rori ih a nu le pa thattu Taliban ralhraang mi pathum cu a pai` meithal AK-47 thawn a kaap that.\nKandung zarh ih thilthleng a siih, Taliban ralkap 40 hrawng in an umnak central Ghor province, Geriveh khua an siim ih fala Qamar Gul (kum 16) ih pa hawl in zinglam nazi 1 hrawng ah an inn ah an luhkhum.\nFala Qamar Gul ih pa cu cozah hnaṭuan a siih Taliban ralkap pawl in Afghan cozah a bawm a si ti`n an puh ih kaai dingin an hawl mi a si.\nAn inn sung ah an luhkhum hnu ah Qamar Gul le a naupa (kum 12) hmuhhngan rori ah a nu le pa an that sak. Qamar Gul cu ningna thinheng supawthei loin a pai` AK-47 meithal a cuh ih Taliban ralhraang pawl cu a kaap ve hai.\nTaliban ralkap pathum a kaap that ih khawsung mipi le cozah hnaṭuan pawl in an bawm bet ih nazi 1 sung an kaap aw. Khua mipi le cozah hnaṭuan in lungrual ṭih loin an do ruangah Taliban ralkap pawl cu an tlan hlo thluh.\nQamar Gul tei` sungkua cu an umnak khua ah unau sungkhat ṭhitha khal nei mi an si lo. Nan, tuahcun, Afghan cozah in an unau hnih in hmun himnak ah an ret zo.\nGhor province governor Mohamed Aref Aber cun, “an hmuhhnganpa rori ah an nu le pa an that sak ruangah an thin a phang tukih nihnih sung lai an ṭong ṭhiṭha thei lo. Nan, a nu le pa thattu hnen ah phuba an laak ngah ruangah an hna a ngam” tiin a sim.\nAn unau hnih ih ralṭhatnak cu Afghan cozahpi in upatnak a pek ih rampi President khalin a inn ah leng dingin a sawm hai a si.\n← Falam khua Lut/Suak nak Gate pahnih ah an Duty nawn lo ding\nCNLD in MP zuamtu Ding Pawl Nemhnget Zo →